text:
Umugabo witwaga Hategekimana Vincent amaze iminsi itatu mu mwobo wa metereo 25 aho yaguyemo ubwo yageragezaga gukura ibyangombwa byari byaguyemo ku gihembo cy’amafaranga ibihumbi 30 Frw . Ni mu kagari ka Kabakobwa ko mu murenge wa Gashonga w’akarere ka Rusizi.
Ubuyobozi bw’umurenge wa Gashonga buratangaza ko nubwo atarakurwamo ariko ngo hitabajwe ubufasha bwose hari icyizere ko ashobora kurara akuwemo kuri uyu wa gatatu.
Uyu mugabo ngo yaguye muri ubu bwiherero bwa metero 25 z’ubujyakuzimu kuwa mbere tariki ya 6 Kanama 2018 ahagana saa tanu z’amanywa,nyuma yo kumvikana n’umusore ko we na bagenzi be babiri nibaramuka bamukuriyemo ibyangombwa bye byari byatakayemo ari bubishyure amafaranga ibihumbi 30 Frw bi ko kumuha umugozi awufata mu maboko amanuka muri uwo mwobo agezemo abura umwuka maze ahita arekura umugozi bagenzi be biruka batabaza ko Hategekimana Vincent yapfiriye muri uwo mwobo ndetse uwitwa Irabaruta Jean Damascene wari watanze icyo kiraka ahita aburirwa irengero.
Hifashishijwe ubutabazi bushoboka kugeza nubwo batira imashani nini zikora imihanda ngo harebwe ko yakurwamo ariko biracyari ingume nkuko byatangajwe na Nyirazaninka Antoinette,umunyamabanga nshingwabikorwa w’uyu murenge wa Gashonga.
Hategekimana Vincent wari usanzwe abeshejweho no gushabika bivugwa ko yabanje kujya muri uyu mwobo ku cyumweru maze akazibiranywa n’umwuka bityo akazamuka mu mwobo adakuyemo ibyo byangombwa ngo yahise yiyemeza kugaruka bukeye ari nabwo yahitaga agwamo.
Uyu muyobozi yasabye abaturage kutajya bishora mu kazi kashyira ubuzima bwabo mu kaga ndetse akanashishikariza abaturage kutajya bacukura ubwiherero burebure ngo kuko iyo habaye ikibazo nk’ki bigorana gutanga ubutabazi.
Naramuka Apfuye ,uyu Hategekimana Vincent araba asize umugore n’abana 5.


c: text/html

text:
Uko wakoresha yaourt ukagira uruhu rwiza
Yaourt/yogurt tumenyereye kuyirya kandi iraryoha koko. Ariko se wari uzi ko ishobora no kugufasha kuba mwiza. ubu ni uburyo ushobora kuyikoresha ukagira uruhu rwiza :
Ibikenewe
(plain yogurt ) itarimo isukari : agakombe kamwe gato
Amazi meza
Agatambaro koroshye
Uko bikorwa
wakwisiga yaourt mu maso hose.
Tegereza iminota 10 kugira ngo ibanze ibobeze uruhu,
Karaba y’amazi meza ukoresheje ka gatambaro
Ibi ushobora kubikora nka kabiri mu cyumweru cyangwa gatatu ariko ubikora ugiye kuryama.
Impamvu nta yindi ni uko burya yaourt igira acide lactique ifite ibitunga uruhu kandi ikaruhungura rugasigara ruhehereye.
Pamela
Photo : google

robotstxt: allowed

filter: keep


text:
ESE BYARAREMWE?
Ibimera bifite ubushobozi bwo gukora imibare
IBIMERA bikoresha uburyo buhambaye cyane bwo gukora ibibitunga byifashishije urumuri rw’izuba. Ubushakashatsi bwakorewe ku bimera bimwe na bimwe bwagaragaje ko hari ikindi kintu gitangaje ibyo bimera bikora. Bikora imibare, bikamenya neza uko ibibitunga biri bukoreshe mu ijoro bingana.
Suzuma ibi bikurikira: Ku manywa, ibimera bifata gazi karubonike bikayihinduramo ibibitunga n’isukari. Nijoro, ibimera byinshi bitungwa n’ibyo biba byabitse ku manywa. Ibyo bituma biticwa n’inzara, kandi bigakomeza kororoka no gukura. Nanone ibyo bimera bikoresha mu rugero rukwiriye ibibitunga biba byabitse. Bujya gucya ibyo bimera bimaze gukoresha 95 ku ijana by’ibyo byari byabitse, ubundi bigatangira gukora ibindi.
Reka dufate urugero ku bushakashatsi bwakorewe ku giti cyo mu bwoko bwa sinapi (Arabidopsis thaliana). Ababukoze bagaragaje ko icyo giti gikoresha ibigitunga gifite mu bubiko, gikurikije uko ijoro rireshya. Kimenya ibyo kigomba gukoresha mu gihe hasigaye amasaha 8, 12 cyangwa 16 kugira ngo bucye. Uko bigaragara, icyo kimera gifata ibigitunga gifite mu bubiko, kikabigabanya amasaha asigaye kugira ngo bucye, nuko kikamenya urugero rw’ibyo kigomba gukoresha.
None se ibimera bibwirwa n’iki uko ibibitunga biri mu bubiko bingana? None se, ni iki kibifasha gukora imibare kugira ngo bimenye uko ibibitunga bigomba kungana mu gihe runaka? Ubushakashatsi buzakorwa nyuma bushobora kuzatuma tubona ibisubizo by’ibyo bibazo.
Ubitekerezaho iki? Ese ubushobozi ibimera bifite bwo gukora imibare, bwabayeho biturutse ku bwihindurize, cyangwa bwararemwe?


text:
Isomo rya 1: 1 Samweli 4,1-11.
Kandi ijambo rya Samweli ryakirwaga n’Abayisraheli bose.
Bukeye, Abayisraheli batera Abafilisiti, baca ingando hafi ya Ebenezeri, naho Abafilisiti bazica Afeki. Abafilisiti bohereza ingabo zabo, zisakirana n’iz’Abayisraheli, urugamba rurakomera, maze Abayisraheli batsindwa n’Abafilisiti. Kuri urwo rugamba haguye abantu bagera ku bihumbi bine mu ngabo z’Abayisraheli. Ingabo zihungira mu ngando, maze abakuru b’imiryango ya Israheli baravuga bati «Ni kuki uyu munsi Uhoraho yaretse dutsindwa n’Abafilisiti? Tujye i Silo gushakayo Ubushyinguro bw’Isezerano ry’Uhoraho, kugira ngo bujye hagati yacu kandi buturinde abanzi bacu!» Abayisraheli bohereza abantu i Silo, bavanayo Ubushyinguro bw’Isezerano ry’Uhoraho Nyir’ingabo, utetse ijabiro hejuru y’Abakerubimu. Hafi y’Ubushyinguro bw’Isezerano ry’Uhoraho, hari abahungu babiri ba Heli, Hofini na Pinehasi.
Nuko Ubushyinguro bw’Isezerano ry’Uhoraho bugeze mu ngando, Abayisraheli bose baterera hejuru icyarimwe, mu ijwi riranguruye, maze isi iradagadwa. Abafilisiti bumvise urwo rwamo, baravuga bati «Urwo rwamo rurenga ruturutse mu ngando y’Abahebureyi ni urw’iki?» Hanyuma baza kumenya ko Ubushyinguro bw’Uhoraho bwageze mu ngando. Abafilisiti batahwa n’ubwoba, kuko bavugaga bati «Imana yageze mu ngando yabo!» Nuko baravuga bati «Turagowe! Ibi nta bwo byari biherutse kubaho. Turagowe koko! Ni nde uzaturokora ikiganza cy’iyo Mana ishobora byose? Iyo Mana ni yo yateje Abanyamisiri ibyago by’ubwoko bwose mu butayu. Bafilisiti mwe, nimukomere mube abagabo! Hato mutaba abaretwa b’Abayisraheli, nk’uko na bo bigeze kuba abacakara banyu. Nimube abagabo kandi murwane!» Nuko Abafilisiti baratera, Abayisraheli baratsindwa, maze buri muntu ahungira mu ihema rye. Baratsindwa bikabije: muri bo hapfa abantu ibihumbi mirongo itatu. Ubushyinguro bw’Imana buranyagwa, kandi n’abahungu bombi ba Heli, Hofini na Pinehasi, barahagwa.
Zaburi ya 43(44),10-11.14-15.24-25
None ubu waradutaye, bituma dusuzugurika;
ntugitabarana n’ingabo zacu.
Utuma duhunga abaturwanya,
maze ababisha bakadutwara iminyago uko bashaka.
Utugabiza ibitutsi by’abaturanyi bacu,
abo tubana bakadukwena, bakaduhindura urw’amenyo.
Watugize iciro ry’imigani mu mahanga,
mu bihugu byose bakatuzunguriza umutwe.
Kanguka, Nyagasani, kuki wisinziriye?
Baduka, woye kudutererana burundu!
Ni kuki ugumya guhisha uruhanga rwawe,
maze ukirengagiza akaga n’ubwagirizwe turimo?
Ivanjili ya Mutagatifu Mariko 1,40-45.
Umubembe aza amugana, apfukama imbere ye, amwinginga agira ati «Ubishatse wankiza!» Yezu amugirira impuhwe, arambura ukuboko amukoraho; avuga ati «Ndabishatse, kira!» Ako kanya ibibembe bimuvaho, arakira. Yezu aramwihanangiriza, amusezerera ako kanya, amubwira ati «Uramenye ntugire uwo ubibwira, ahubwo genda, wiyereke umuherezabitambo kandi uture ibyo Musa yategetse abahumanuwe, maze bibabere icyemezo cy’uko wakize.» We ariko, ngo amare kugenda, atangira gutangaza no gukwiza hose iyo nkuru, bituma Yezu atagishoboye kwinjira mu mugi ku mugaragaro, ahubwo yigumira ahantu hadatuwe; akaba ari ho abantu bamusanga, baturutse impande zose.


text:
INKURU YA 72
Imana itabara Hezekiya
UZI impamvu uyu muntu arimo asenga Yehova? Kuki yarambitse ayo mabaruwa imbere y’igicaniro cya Yehova? Uyu ni Hezekiya. Ni umwami wa ya miryango ibiri ya Isirayeli y’amajyepfo. Kandi ari mu kaga gakomeye. Kubera iki?
Ni ukubera ko ingabo z’Abashuri zari zaramaze kurimbura ya miryango 10 y’amajyaruguru. Ibyo Yehova yari yararetse bibaho bitewe n’uko abo bantu bari babi cyane. None dore izo ngabo z’Abashuri zari zije kurwanya ubwami by’iyo miryango ibiri na bwo.
Umwami wa Ashuri yari amaze koherereza Hezekiya amabaruwa. Ayo mabaruwa ni yo Hezekiya yashyize imbere y’Imana. Yari arimo amagambo yo kunnyega Yehova no kubwira Hezekiya ko agomba kwemera ko atsinzwe. Ni yo mpamvu Hezekiya yasenze agira ati ‘Yehova, dukize umwami wa Ashuri. Nuko amahanga yose azamenya ko ari wowe Mana wenyine.’ Ese Yehova yari kumva Hezekiya?
Hezekiya yari umwami mwiza. Ntiyari ameze nk’abami babi b’ubwami bwa ya miryango 10 ya Isirayeli, cyangwa nka se Ahazi wari umwami mubi. Hezekiya yari yaragiye yitondera amategeko ya Yehova yose. Nuko Hezekiya amaze gusenga, ni bwo umuhanuzi Yesaya yamwohererezaga ubutumwa bwari buturutse kuri Yehova, bugira buti ‘umwami wa Ashuri ntazinjira muri Yerusalemu. Ndetse nta n’umwe mu ngabo ze uzayegera. Nta mwambi n’umwe bazarasa kuri uyu murwa.’
Reba ishusho iri kuri iyi paji. Aba basirikare bose bapfuye, waba uzi abo ari bo? Ni Abashuri. Yehova yohereje umumarayika we, yica ingabo z’Abashuri zigera ku 185.000 mu ijoro rimwe. Nuko umwami wa Ashuri atsindwa atyo, maze asubira iwe.
Ibyo byatumye ubwami bwa ya miryango ibiri burokoka, maze rubanda bagira amahoro mu gihe runaka. Ariko Hezekiya amaze gupfa, umuhungu we Manase ni we wabaye umwami. Manase n’umuhungu we Amoni wamusimbuye babaye abami babi cyane. Nuko igihugu cyongera kuzuramo ubugizi bwa nabi n’urugomo. Nyuma yo gupfa k’Umwami Amoni, umuhungu we Yosiya yarimitswe aba umwami w’ubwami bwa ya miryango ibiri.


text:
Umunsi mukuru wa Eid al-Adha Abayisilamu bawukora hashize iminsi ibiri umutambagiro mutagatifu ubera i Maka buri mwaka utangiye, ibi bakabikora bagendeye kuri Aburahamu wari agiye gutanga umwana we Izaki ho igitambo, Imana ikamushumbusha intama.
Utandukanye n’uwa Eid al-Fitr uba nyuma y’igisibo cya Ramadhan kimara iminsi mirongo itatu.
Kuri uyu munsi wa Eid Al Adha wizihijwe kuri uyu wa 21 Kanama 2018, Abayisilamu bishoboye bategekwa kubaga amatungo nk’intama, ihene n’inka nk’ibitambo bakagaburira abatishiboye mu rwego rwo kugira ngo na bo kuri uyu munsi babone ifunguro bishime nk’abandi bose.
Kimwe cya gatatu cy’itungo ryatambwe kiguma mu muryango mu gihe ibisigaye bijya ku babikeneye.


text:
King James ubundi yitwa James Ruhumuriza, ni umuririmbyi w’injyana ya RnB n’izindi zishamikiyeho nka Zouk na Pop. Yavutse kuwa 1 Mata 1990. Ni mwene na Consolatie Kakizi na Isaac Murihano. Yatangiye ubuhanzi mu mwaka wa 2006, ubwo yari mu mashuri yisumbuye. Indirimbo ye ya mbere yayise ’Intinyi’ ayisohora mu mwaka wa 2009. Amashuri ye yisumbuye yayize mu kigo cya APE Rugunga aho yarangije mu mwaka wa 2010. Uyu muhanzi yashyize hanze album ye ya mbere yise ‘Umugisha’ kuwa 24 Ukuboza 2010. Iyi album iriho indirimbo zakunzwe nka Umugisha, Kuko Turi Kumwe, Naratomboye, Mwarakoze, Harabura Iki (yaririmbanye na Princesse Priscilla) n’izindi. Ku itariki ya 10 Ukuboza 2011 album ye ya 2 yise ‘Umuvandimwe’. Iyo album kandi yayimurikiye no mu Ntara y’Amajyepfo muri Kaminuza NKuru y’u Rwanda ku itariki ya 13 Mutarama 2012. Iyo album ye iriho indirimbo nka Narashize, Ndakwizera, Buhoro Buhoro, Nta Mahitamo, Birandenga, Ese warikiniraga, Kuki unsize, Mbabarira, Nzajya Ngushima, Ubaye Uwanjye.
King James ubundi yitwa James Ruhumuriza, ni umuririmbyi w’injyana ya RnB n’izindi zishamikiyeho nka Zouk na Pop. Yavutse kuwa 1 Mata 1990. Ni mwene na Consolatie Kakizi na Isaac Murihano.
Yatangiye ubuhanzi mu mwaka wa 2006, ubwo yari mu mashuri yisumbuye. Indirimbo ye ya mbere yayise ’Intinyi’ ayisohora mu mwaka wa 2009. Amashuri ye yisumbuye yayize mu kigo cya APE Rugunga aho yarangije mu mwaka wa 2010.
Uyu muhanzi yashyize hanze album ye ya mbere yise ‘Umugisha’ kuwa 24 Ukuboza 2010. Iyi album iriho indirimbo zakunzwe nka Umugisha, Kuko Turi Kumwe, Naratomboye, Mwarakoze, Harabura Iki (yaririmbanye na Princesse Priscilla) n’izindi.
Ku itariki ya 10 Ukuboza 2011 album ye ya 2 yise ‘Umuvandimwe’. Iyo album kandi yayimurikiye no mu Ntara y’Amajyepfo muri Kaminuza NKuru y’u Rwanda ku itariki ya 13 Mutarama 2012. Iyo album ye iriho indirimbo nka Narashize, Ndakwizera, Buhoro Buhoro, Nta Mahitamo, Birandenga, Ese warikiniraga, Kuki unsize, Mbabarira, Nzajya Ngushima, Ubaye Uwanjye.


text:
Amazi arimo umutobe w’indimu yoza inzira y’ibiryo umuntu aba yariye ndetse kanatuma igifu gikora neza. Amazi arimo indimu yongerera ubushobozi amatembabuzi aboneka mu mubiri atuma igogora rigenda neza ndetse na acide ituma ibyo umuntu yariye bicagagurika mu buryo bworoshye. Amazi y’indimu atuma uruhu rurushaho kuba rwiza bitewe na vitamine C iyibonekamo bityo uruhu rw’uwayanyoye rugahora ruhehereye rwose aho kwikunja.
Bivugwa ko ariya mazi atera imbaraga ndetse ingingo z’uwayanyoye zikajya ku murongo, ndetse kubera acide iba mu ndimu, byoroha cyane gukira ibikomere by’umubiri ndetse n’amaraso agakama vuba. Amazi y’indimu anyowe mu gitondo atuma inzira z’ubuhumekero zikora neza kandi agabanya ububabare bwo mu menyo.
Kunywa amazi y’akazuyazi arimo n’indimu, bifasha mu kurema amatembabuzi asimbura amazi aba yasohotse mu mubiri bityo umubiri ntubure amazi ndetse bikanawurinda zimwe mu ndwara ziterwa no kubura amazi mu mubiri. Aya mazi kandi atuma umuntu agira umwuka mwiza mu kanwa, agatuma umuntu ubyibushye cyane agabanya ibiro bye ndetse na wa mubyibuho ujugunyanze ukabasha kujya ku rugero rukwiye.
Src: Medicalnewstoday


text:
Mu bigo by’amashuri yisumbuye by’umwihariko ibyigamo abanyeshuri b’igitsina kimwe havugwa abaryamana bahuje igitsina, ibyo bamwe bita “gufirana” gusa ni igikorwa kiba mu bwiru buhambaye ku buryo bigoye kubitahura.
Abaryamana bahuje ibitsina usanga baziranye hagati yabo ndetse hari n’aberura bakabyemera ku karubanda.
Mu 2013, umunyeshuri wigaga mu Rwunge rw’Amashuri Indangaburezi mu Karere ka Ruhango mu mwaka wa Gatandatu yemeye ko atingana na bagenzi be. Uyu munyeshuri yari amaze igihe anirukanwe muri ITEB Ruhengeri azizwa ubutinganyi.
Nubwo ubutinganyi bwaba ubukorerwa mu bigo by’amashuri no hanze yabyo hari ababufata nko guharanira uburenganzira bwabo, abandi babibona nk’ishyano ryaguye bishingiye ku myemerere n’umuco w’igihugu bibagenga.
Umuyobozi wa Lycée Notre Dame de Citeaux (LNDC), Sr Hélène Nayituliki umaze imyaka 20 ayobora iki kigo, yatangarije IGIHE ko kubona ubutinganyi mu kigo cy’amashuri ari amahano.
Yagize ati “Kugeza ubu ntabwo turabibona mu myaka mpamaze (muri LNDC), ariko niba bihari ni ikosa rikomeye, ibyo bintu ni amahano. Sinarahirira ko bidahari na gato, buriya ntawihenura aho akigenda. Iyo uhetse ibintu byose biba bishoboka ku mwana kandi hari igihe bavuga ngo umubyeyi acumura yicaye kuko umwana yabikoze batari kumwe.”
Sr Nayituliki yavuze ko nubwo nta mutinganyi urafatirwa muri iki kigo biramutse bigaragaye ko hari abahari hafatwa ingamba.
Ati “Ingamba zafatwa ni ukwigisha abantu tukabereka ububi bwabyo tutabahutaje kuko ushobora kumuhutaza akagenda agiye, ariko tutanabishyigikiye kuko kuri njye kubishyigikira ni ukuvuguruza Imana.”
"Ku gutwita kw’abangavu ndatera ibuye ababyeyi"
Mu gihe mu mashuri yisumbuye n’abanza havugwa ikibazo cy’abangavu baterwa inda, Sr Nayituliki yavuze ko ababyeyi babifitemo uruhare kubera ko badohotse ku kwita ku burere bw’abana babo.
Yagize ati “Ndakomeza ntere ibuye ababyeyi n’abarezi, kera abana baganiraga n’ababyeyi bakaba bafite ba nyirasenge, ba nyina wabo na babyara babo, ugasanga barabaganiriza, umwana yagira ikibazo akabivuga, abandi bakabibona atanabivuze. Uyu munsi urukundo rwaragabanutse cyane, abantu benshi basa n’aho ari ba nyamwigendaho, urasanga umwana arwana n’undi ntumukoreho, urumva niba usanze asambana ntabwo umukoraho.”
Muri LNDC ngo nta mukobwa uheruka guterwa inda. Ati“Mu myaka myinshi ishize ntawe ariko ntabwo twavuga ngo ntiyayitwara. Nta kindi dukora kidasanzwe uretse kuganira n’abana tubereka ububwa buva mu gusambana, ukamwereka uburwayi ashobora gukuramo niba icyaha wenda atacyumva, ukamwereka uwo mwana azabyara adashobora kumurera.”
Yakomeje avuga ko ababyeyi n’abandi bashinzwe guha abana uburere basigaye biruka inyuma y’amafaranga gusa.
Ati “Twese twiruka inyuma y’amafaranga, uravuga ngo niba namwambitse, namujyanye ku ishuri birahagije, nyamara dukeneye kuganira n’umwana, ukamenya ikimubabaje n’ikimushimishije ni ko gutegura umwana icyo azaba ejo […] Izo nda ntabwo ziva mu mwuka ziva mu bantu na sosiyete ubwayo yumve ko yiyononera.”
Akarere ka Gatsibo ku isonga mu kugira abangavu batewe inda
Imibare ya Minisiteri y’Ubuzima igaragaza ko Akarere ka Gatsibo ariko kari imbere mu 2016 gafite abangavu 1157 batewe inda, imibare yazamutse ikagera ku 1274 mu 2017, mu gihe Nyagatare mu 2016 hari abangavu 1140 batewe inda, mu 2017 habaruwe 1209.
Umuyobozi muri Minisiteri y’Uburinganire n’Iterambere ry’Umuryango (Migeprof) ushinzwe guteza imbere Umuryango no kurengera Abana, Umuhire Christiane yatangarije IGIHE ko hafashwe ingamba zitandukanye mu rwego rwo kurinda abana guterwa inda.
Yagize ati “Tuzakomeza gushyira imbaraga mu mugoroba w’ababyeyi kugira ngo urusheho kwitabirwa n’ababyeyi bombi, hanyuma tubashishikarize kwita ku nshingano zabo kandi bajye baganiriza abana ku buzima bw’imyororokere.”
Imibare yatangajwe na Migeprof igaragaza ko mu 2016, abana b’abakobwa bagera ku 17 500 batewe inda zitateguwe bibagiraho ingaruka zirimo no kuva mu ishuri.
Camera & Editing: Nyetera Bachir na Kazungu Armand


text:
Ikigo kigisha imyuga Unique Academy cyahagarikiwe kwigisha by’agateganyo kubera ko cyatangiye kwakira abanyeshuri mu mwaka wa 2018, kandi batarahabwa uruhushya rwanditse rw’Ikigo cy’Igihugu gishinzwe ubumenyingiro (WDA) ruherekeza icyemezo cy’uko bemerewe kwigisha amashami gifite.
Ikigo cya EAR Cyeza cyo cyahagarikiwe amasomo burundu kuko ngo cyari kitaremererwa gutangira gutanga amasomo kuko kitahozeho, kikaba cyari kimaze kwakira abanyeshuri 50.
Ikigo cya Unique Academy cyo cyari gisanzwe gitanga amasomo y’imyuga cyari kimaze kwakira abasaga 150.
Umunyamabanga wa Leta muri Minisiteri y’Uburezi ushinzwe amashuri yigisha imyuga n’ubumenyi ngiro Olivier Rwamukwaya, yavuze ko agaya cyane ibigo byigisha imyuga byandikiwe bisabwa guhagarika kwigisha kubera kutuzuza ibisabwa, bikabirengaho bigatangiza umwaka w’amashuri wa 2018.
Ahereye ku rugero rw’ikigo cya Unique giherereye mu Mujyi wa Muhanga, Minisitiri Rwamukwaya yavuze ko cyamenyeshejwe mu nyandiko ariko kikarenga kigatangiza amasomo.
Yagize ati “Turashaka abakora, ariko niba ushaka gukora ukora ibitanyuranyije n’amategeko kuko iyo ukoze wanyuranyije n’amategeko uba usuzuguye ubuyobozi bw’igihugu bwashyizeho ayo mategeko.”
Unique Academy yakemuye ibibazo yasabwaga ariko yari itaremererwa gufungura
Muri iryo suzuma, Minisitiri Rwamukwaya avuga ko hari iby’ikigo cyari cyatangiye gushyira mu bikorwa birimo nko kugura ibikoresho, by’ikoranabuhanga, isakaza amashusho n’amajwi, no kubaka uburyamo bw’abanyeshuri no kuvugurura igikoni.
Cyakora ngo, nta burenganzira bukuraho icyemezo cyari cyafashwe cyo guhagarikirwa kwigisha bwatanzwe n’inzego zibishinzwe muri WDA, ari na yo mpamvu amasomo yari yatangiye yahise ahagarikwa hagategerezwa ibyo byemezo.
Ati “Ni nk’uko umunyeshuri yaba yakoze neza akabona amanita 20/20 ariko igihe cyose bitaremezwa na mwarimu ntaba yemerewe kwiyimura ngo ni uko azi neza ko yatsinze”.
Umuyobozi wa WDA Gasana Gerome, avuga ko Leta yifuza gukorana n’ibigo by’amashuri yigenga yigisha imyuga kuko abanyeshuri bashaka kuyiga bose batakwirwa mu mashuri ya Leta, cyakora ngo ntishyigikiye ko ayo mashuri yabangamira Politiki y’ishyirwaho ry’aya mashuri.
Ati “Ni byo turi gushishikariza abafatanya bikorwa bacu mu burezi, ni yo mpamvu turi kubasura tubagira inama yo gukurikiza amategeko. Ubusanzwe Leta turifuza gukorana n’aba bashoramari bigenga, turanabafasha ngo babashe gutumiza ibikoresho hanze nta misoro.”
Unique Academy yatangije amasomo nta burenganzira kuko ngo banditse ntibasubizwe
Umuyobozi mukuru wa Academy TVT Ntezirizaza Jean avuga ko ubugenzuzi bwakozwe na WDA bwagaragaje ko ikigo gishobora guhabwa uruhushya rwo kongera gukora ariko igihe cyo kuba urwo ruhushya rwatanzwe kikaba cyararenze ari nayo mpamvu ubuyobozi bwari bwahisemo kuba butangiye amasomo.
Avuga ko inyandiko zihagarika amasomo zabanje zose zakurikije amategeko kandi ikigo kigasubiza kugeza ku bugenzuzi bwaherukaga gukorwa mukwezi k’Ukuboza, cyakora ngo amasomo yatangiye bizeye ko urwo ruhushya rwo gutanga amasomo ruzaza kuko igenzura rya nyuma ryo ryari ryagaragaje ko ibibazo byose byakemutse.
Agira ati, “Twari twasabwe, kubaka uburyamo bw’abahungu twarabwubatse, kongera imashini za mudasobwa twarabikoze, ndetse no gushyira amakaro mu gikoni twarabikoze, ubu twandikiye WDA ngo iduhe urwo ruhushya (reaccreditation) kugira ngo abana badatakaza igihe batiga).
Ntezirizaza avuga ko yizeye ko uruhushya ruboneka vuba abanyeshuri bagasubira kwiga batagombye kwimukira ku bindi bigo, agasaba ababyeyi kuba bihanganye bagategereza igisubizo cya WDA.
Ibigo byigisha imyuga biranengwa kwica nkana amategeko yo kwigisha imyuga n’ubumenyi ngiro
Minisitiri Rwamukwaya avuga ko bimwe mu bigo by’amashuri byigisha imyuga n’ubumenyi ngiro byihaye kujya byinjiza mu mashuri yabyo abana batarageza ku myaka 16 y’amavuko kandi bitemewe.
Avuga ko umwana wemerewe kujya kwiga amashuri y’imyuga n’ubumenyi ngiro ari uwarangije amasomo y’ikiciro rusange, keretse ngo bigaragaye ko uwa mwana yaba amaze imyaka irenga itanu acikishirije amashuri y’ubumenyi rusange.
Ati, “Hari hao ngera nabaza umwana akambwira ngo afite imyaka 13, kandi ugasanga aho yiga bafite porogaramu y’igihe gito, ese nk’uwo mwana narangiza kwiga azakora iki ko amategeko y’umurimomu rwanda atamwemera ku isko ry’umurimo.”
Rwamukwaya avuga ko amashuri y’imyuga atabereyeho gutuma abana bakiga mu mashuri y’uburezi rusange atakaza abana kuko ibyo byaba ari ukcica nkana amategeko.
Ati “Byaba ari ukubangamira Uburenganzira bw’umwana, byaba ari ukubangamira amategeko y’uburezi ni uguhohotera abana ikigo tuzongera kubisangaho tuzagifungira”.
Ku kibazo cy’aho abana bari batangiye kwiga baza kuba berekeje, Umukozi w’Akarere ka Muhanga ushinzwe Uburezi Sebashi Jean Claude, avuga ko amasomo yigwaga kuri Unique aboneka no mu bindi bigo byigisha iby’ubumenyi ngiro mu Mujyi wa Muhanga bityo ko bakwimukirayo.
Ati “N’ejo bashobora guhabwa uruhushya bagakomeza gukora ariko nibyanga abana bazoherezwa ku bindi bigo kuko hano Muhanga turabifite byigishaga nk’iby’aho bahagarikiye by’agateganyo, kandi tuzabafasha”.
Gahunda yo gusuzuma no gukangurira ibibazo by’irene ry’uburezi mu mashuri yisumbuye izamara ibyumweru bibiri, mu Karere ka Muhanga hasuwe ibigo bisaga 20 mu bigo bikabakaba hafi 200.
Ibitekerezo ( 2 )
Abanyarwanda twese turashimira MINEDUC Uburyo lkomeje gutuma habaho quality of education so lbigo bitujuje lbisabwa nibishyiremo Umwete bicyemure lbibazo bifite kugirango lreme ryuburezi rikomeze kuba ryiza
Abantu bakwiye kubahiriza mategeko, turabyemera rwose! Ariko muri WDA nabo bahindure imikorere yabo! Ese kuki dossier iza iwanyu ikamara igihe? Nta bakozi se mufite? Iwanyu hari uburangare bukabije. Dossier iraza mukayibika. Kubandikira bisa no guta igihe kuko n’amabarwa muyoberwa aho yagiye!!! Mwisubireho!


text:
ITORWA ry’Intumwa Matiyasi : hatora abantu, Imana igatanga umugisha!
DUSANGIRIJAMBO
« Imana yaturemye itatubajije ariko ntishobora kuducungura tutayifashije »
Dusubukuye ikiganiro cya « DUSANGIRIJAMBO » ry’Imana . Hari abakunzi benshi b’Ikinyamakuru UMUHANUZI bakomeje kudushishikariza kugarura iki kiganiro kuko ngo gifasha abatari bake guhuza ugushaka kw’Imana n’imibereho yabo ya buri munsi. Kuko nanjye nzi neza ko iyo tutamurikiwe na Nyagasani turushaho kurindagira mu mwijima, narabyemeye, Dusangirijambo ya buri cyumweru irajya itugeraho.
Tugeze ku Cyumweru cya 7 cya Pasika (13/5/2018)
Liturjiya irakomeza kuduhumura amaso kugira ngo tumenye neza uko imberaga za Roho w’Imana zishobora gukorera muri buri wese muri twe kugira ngo agire uruhare mu gukiza isi.
Amasomo ya Liturujiya tuzirikana kuri iki cyumweru ni :
(1) Isomo rya mbere : ntumwa 1,15-17.20-26
(2) Isomo rya kabiri : 1 Yohani 4,11-16
(3) Ivanjiri : Yohani 17,11-19
I. TUZIRIKANE
1.Mu Ivanjiri, Yezu arasengera intumwa ze azisabira kumva neza ikibuga zizakiniramo : ko ziri mu isi kandi ariho zigomba gukorera ubutumwa bwazo bwo gukiza abantu :
*Ubu njye sinkiri mu nsi ariko bo bayirimo….
*Singusabye kubakura ku isi ahubwo ndagira ngo ubarinde ikibi….
*Nk’uko wantumye mu nsi nanjye niko nabatumye ku isi ….
Inyurabwenge rya mbere twungutse ni iringiri: Uwemera Imana nyabyo ntashobora kwihangishaho ibyo kubaho nk’utari mu isi, ngo yirengagize ibibazo biyirimo ……ahubwo agomba kwemera kuba mu isi, akamenya uko ikora, akishakira inzira y’uko agomba kuyisohozamo ubutumwa bwe. Akwiye kwemera guhangana n’ibibazo akishakamo ibisubizo.
2.Mu Ibaruwa ya mbere ya Yohani, ubutumwa duhabwa ni uko kuyoboka Imana itagaragara nta handi twabyerekenira uretse mu gukunda no kwitangira abantu tubona. Isi si imisozi n’ibibaya, ibimera n’inyamaswa ziteye amatsiko gusa . Isi ni abantu bayituye.
3.Isomo ryo mu gitabo cy’Ibyakozwe n’intumwa ryo riraza riratwereka urugero rw’ uko ubutumwa bwo mu masomo abiri banza bushyirwa mu bikorwa !
Koko rero riratwereka ukuntu Kiliziya (isi y’abemera) igitangira yagombye gufata inzira yo KWISUGANYA(s’organiser) nyuma y’urupfu, izuka n’ugusubira mu ijuru bya Nyagasani Yezu.
Intumwa Petero yabimburiye abandi (UMULIDERI) kumva neza ko ubutumwa Yezu atagishoboye kuzuza bwo gukiza isi ikava ku ngoyi ya sekibi bugomba gukomezwa n’abantu, ab’ibanze bakaba abagabo cumi na babiri batoranyijwe nk’Intumwa. Aributsa ko hagati aho umwe muri bo witwaga Yuda Isakariyoti yaje KWIHITIRAMO kuba umugambanyi bityo apfa yimanitse, umurimo mwiza yari yaratorewe arawusiga.
Inyurabwenge No 2 dukura ahangaha ni iri : gutorwa na Yezu wari umaze ijoro ryose asengera icyo gikorwa, ntibibuza umuntu gukomeza kwigenga, kuburyo yahitamo no kwanga umurimo Imana yamutoreye ndetse akaba yanahitamo gukoresha mu buryo busenya, impano yari waraherewe kubaka umuryango.
Petero arahamya ko hakenewe KUZIBA ICYUHO cyasizwe na Yuda, mu rwego rwo gukomeza neza ubutumwa Yezu yahaye abamwemera.
Nk’umuyobozi w’itorero, Petero ntatinya GUHANGA INZIRA ibintu bigomba gukorwamo, ashingiye ku nkingi eshatu ( « 3 munera ») zizakomeza kugenga ububasha bwa Kiliziya n’ubw’abayobozi bayo:
(1)Ubushobozi bwo gufata icyemezo(Kuyobora),
(2) Inshingano yo gutanga umurongo(Kwigisha),
(3)Kudahemuka no kudatatira icyifuzo cya Nyagasani(Gutagatifuza)
Petero aremeza ko hakenewe undi muntu ugomba gusimbura Yuda, aragena ko uwo muntu akwiye GUTORWA n’itorero hanyuma akerekana n’igikwiye gushingirwaho mu gutoranya abakandida.
Inyurabwenge NO 3 twungutse uyu munsi ni uko mu gutorerwa kuba Intumwa, igikwiye gushingirwaho si imico myiza isanzwe ya kimuntu(ubwenge, ubuhanga, ikinyabupfura,ubukungu…..). Icy’ingenzi ni UBUDAHEMUKA, UKUDATEZUKA …mu guhamya izuka rya Kristu.
Dore uko Petero abivuga :
« None rero hari abagabo twagendanye igihe cyose Nyagasani Yezu yari kumwe natwe, uhereye kuri batisimu ya Yohani ukageza ku munsi atuvanywemo. Ni ngombwa rero ko umwe muri bo yafatanya natwe kuba umuhamya w’izuka rya Yezu » (Intumwa 1,21-22).
Batoranyije akandida babiri, Yozefu witwa Barisaba wari waranahimbwe « Ntungane »na Matiyasi . Bamaze gusenga, basaba nyagasani ngo yitoranyirize uwo ashaka. Bakoze ubufindo, bwerekana Matiyasi maze guhera uwo munsi atangira kubarwa hamwe n’intumwa cumi n’imwe. Gukora ubufindo byagaragazaga ubushake bwo gushyira icyemezo cya nyuma mu maboko y’Imana. Matiyasi ntiyongera kuvugwa mu gitabo cy’Ibyakozwe n’intumwa, bigaragaza koko ko yari umuntu usanzwe, utari igitangaza !
Inyurabwenge NO 4 twungutse ni iri : Uruhare rw’umuryango(La communauté) rurakomeye, nirwo Imana iheraho ikemeza, ikuzuza, igatanga umugisha.
II. Aya masomo yafasha iki Abanyarwanda bo muri iki gihe ?
«Umufaransa yarivugiye ati « Aide-toi le ciel t’aidera » . Ibibazo bikomeye Abanyarwanda bakomeje guhura nabyo muri iki gihe nta kundi bashobora kubyikuramo hatabonetse ABANTU. Abantu bicara, bagatekereza, BAKISUGANYA, bakitoramo ab’INDAHEMUKA muri bo, bagashyigikirwa, bagahabwa ubuyobozi n’ububasha bwo gufata ibyemezo bitanga umurongo.
Papa Francis yagerageje kubitwumvisha muri aya magambo : « Kwemera kwitangira umurimo wa politiki ni ryo shusho risumba ayandi ry’urukundo rwa gikirisitu ».
Gushyigikira abanyapolitiki bacu dukunda kandi twemeraho ko baharanira icyiza, bijyanye n’ugushaka kw’Imana. Kwitorera abayobozi mu nzira inyuze mu mucyo kandi igamije icyiza, byo bikaba inshingano ntagatifu cyane. Koko rero ububasha bwo GUTORA butuma abenegihugu bakoresha ubwigenge bwabo mu gushyiraho ubutegetsi bwubaka igihugu cyabo. Umuntu wambura abandi uburenganzira bwo GUTORA aba ari umukozi wa Sekibi. Niyo mpamvu abenegihugu bafite inshingano yo kutarebera UMUNYAGITUGU ubambura ubwigenge bwabo, akabahindura indorerezi, inkomamashyi n’abagererwa mu gihugu cyabo. Bene uwo munyagitugu ntakomoka ku Mana, ntabwo aba ari gukora umurimo w’Imana, kumurwanya biba ari intambara ntagatifu cyane.
Nanone ariko nka Yuda, Abanyarwanda bo muri iki gihe bafite ubwigenge busesuye bwo guhitamo gukomeza kubaho batariho, ari abacakara ,bahunyagizwa, bakubitwa buri munsi nk’amatungo, bakicwa rubi nk’inyamaswa …cyangwa se kubaho bigenga, bafite ubutegetsi bwubaha rubanda kandi bukorera kunga abenegihugu bityo bagafatanya kwiyubakira u Rwanda rujya mbere.
Njye nahisemo uruhande rwo guharanira ubwigenge. Aho wowe ntiwaba warahisemo inzira iteza imbere Ingoma y’ubucakara ?
Nifurije icyumweru cy’ibyishimo abafite izina ryiza rya Matiyasi (nka Data)
Ndasabira imbaraga za roho Abanyarwanda bose baremerewe n’ingoma irwanya ubwigenge bw’abana b’Imana bifuza cyane kwibohoza.
Icyumweru cy’amizero ku bafunze barengana.
Icyumweru cy’urumuri ku benegihugu bakomeje kwifuza ubutegetsi bitoreye.
« Imana yaturemye itatubajije ariko ntishobora kuducungura tutayifashije ».
Ni aho ku cyumweru gitaha,
Uwanyu, Padiri Thomas NAHIMANA.
Duhimbaze Imana turirimba aka karirimbo:


text:
Biyogazi yabakijije imyotsi no kwangiza ibiti
Bamwe mu baturage bubakiwe amashyiga ya Biyogazi bavuga ko ubwo buryo bwabafashije gucika ku kwangiza ibiti ariko by’umwihariko imyotsi yababangamiraga bagitekesha inkwi.
Akarere ka Bugesera ni kamwe mu turere twigeze kwibasirwa n’amapfa bitewe no kuba nta biti bihagije bikurura imvura byaharangwaga. Ibiti byinshi byatemwaga ntibyasimbuzwaga, biza kugira ingaruka ku bimera bituma n’imvura ikendera.
Nyuma y’imyaka itari mike Guverinoma igerageza kongera kuhatera ibiti, ubu ako karere ni kamwe mu turere duhagaze neza mu kurengera ibidukikije.
Mu rwego rwo kubungabunga ibidukikije, hagiye habaho ibikorawa binyuranye birimo gukwirakwizwa amashyiga ya Biyogazi mu miryango itishoboye kugira ngo bigabanye ikoreshwa ry’inkwi.
Uretse gusigasira ibiti n’ibidukikije, ayo mashyiga yafashije abaturage mu buzima bwabo bwa buri munsi, nk’uko bitangazwa na Sebukware Silas umwe mu baturage bubakiwe Biyogazi, uturuka mu muryango utishoboye.
Avuga ko batarabona ayo mashyiga, imyotsi yabicaga amaso bigakubitiraho n’uko byabagoraga kubona ibicanwa.
Agira ati “Kubona inkwi byatugoraga, ikindi kandi twibasirwaga n’indwara z’amaso, ariko kubera Biyogazi baduhaye nta bibazo tuzongera guhira na byo.”
Mukabutera Domina we avuga ko yahuraga n’ikibazo cy’uko abana be bajyaga gushaka inkwi zo guteka bigatuma bakererwa ku ishuri.
Ati “Bajyaga gushaka inkwi mu bihuru no mu ishyamba ngasigara mpangayitse ariko ubu nta kibazo nkigira. Ikindi iyo bajyaga ku ishuri basangaga ibyo kurya bitarashya maze bigatuma batinda kurya ndetse abasubirayo rimwe na rimwe bagakererwa.”
Urumuri rw’Urukundo ni umuryango utegamiye kuri Leta wafashije abo baturage kureka gucana inkwi,ububakira amashyiga ya Biyogazi,aho umaze kubakira imiryango 80 amashyiga ya Biyogazi, mu Murenge wa Ngeruka mu Karere ka Bugesera.
Nzeyimana Richard ashinzwe gukurikirana imishinga muri uwo muryango, avuga ko impamvu bahisemo Umurenge wa Ngeruka ari uko ugira ikibazo cyo kubura inkwi kuko nta mashyamba ahaba.
Ati “Abaturage usanga bajya gutema ibiti bikikije Ikiyaga cya Cyohoha bashaka inkwi, ibyo bigatuma kitabungabungwa neza, akaba ari yo mpamvu twihaye intego yo kubagezaho biyogazi.”
Ihuriro ry’amashami y’umuryango w’abibumbye mu Rwanda (ONE UN Rwanda), ryatanze inkunga yavuyemo izi Biyogazi, itangaza ko yishimira uburyo inkunga yatanze igira uruhare mu guhindura ubuzima bw’abaturage ibungabunga ibidukikije.
Umuhuzabikorwa w’iyo miryango, Fode Ndiaye, yavuze ko bazakomeza gushyigikira ibikorwa bifasha abaturage mu Rwanda.
Ati “Mbere ya byose iterambere rireba abaturage kuko nibo riba rigenewe, biranshimishije kubona inkunga twatanze irimo igirira abaturage akamaro.”
Ndiaye avuga ko akurikije ibyo yiboneye mu bagenerwabikorwa, bimuteye ishema ku buryo batazazuyaza kongera gutanga inkunga mu myaka itanu iri imbere.
Kugira ngo umuryango ushobora guhabwa amashyiga ya Biyogazi,ugomba kwishyura amafaranga ibihumbi 700Frw. Kugeza ubu mu Karere ka Bugesera harabarurwa imiryango igera kuri 536 ifite Biyogazi.


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Muraho!Ndi ummusore w'imyaka 28,sindasweraho na rimwe,ariko hari ubwo nashatse kwisuzuma mu minsi ishize,noneho natse umukobwa aranyemerera,ariko igitangaje kandi kibabaje ni uko naaye nkimusoma nko mu minota itanu mba nisohoreyeho kandi imboro yanga kongera guhaguruka.Nka nyuma y'isaha umukobwa yarongeye aremera ngo ngerageze amahirwe birongera biba kwa kundi.None se naba ndi muzima?None se niba ndi muzima nabikosora nte?Mfite ubwoba kuko nditegura gushaka umwaka uza.Ndategereje murakoze!!!!!!
IGISUBIZO-Uri muzima cyane!! Umuntu utarasweraho niko bigenda si igitangaza nubimenyera uzajya utinda gusohora ntugire ikibazo ni uko ugihwabaye igituba!!


text:
Icyo gishanga bagihingagamo umuceri ariko guhera mu 2011 hagenda hakorwa isaranganya ry’iyo mirima.
Gusa hari abatarabyishimiye bitewe n’uko byakozwe ngo kuko hari abambuwe iyo bari bafite, mu gihe abandi bagiye bahabwa bahabwaga ibipande byinshi.
Abo baturage babisobanura bavuga ko ubuyobozi bwagiye bufata abaturage bari bafite iyo mirima igabanyije muri buroke (Block), bukayambura abafite boroke nyinyi bukaziha abatari bafite n’imwe.
Ikibazo cyabaye ni uko ngo bakemuye ikibazo kimwe ariko bagateza ikindi, kuko uwari ufite boroke nyinshi yazambuwe zose zigahabwa undi.
Uzayisenga Enatha umwe mu bari bafite umurima ariko akaza kuwamburwa wose ugahabwa undi, yitangaho urugero rw’akarengane kakozwe mu isaranganya.
Agira ati ”Iyo mbonye (uwo bahaye umurima wanjye) ahinga buroke ebyiri mu murima wanjye birambabaza, ku buryo njya gusaba umuceri kandi ndeba umuntu uhahinga.”
Boroke imwe imwe itanga umusaruro w’umuceri uvamo 75Frw ku gihembwe, amafaranga abaturage bemeza ko ku muntu ufite boroke ebyiri bimworohera kwihuta mu iterambere.
Aba baturage kandi ngo bafite amakuru ko hari abayobozi bagiye bigabanya iyo mirima, kuko hari aho usanga umuturage umwe afite boroke nyinshi ukibaza uko yazibonye mu gihe hari abadafite n’imwe.
Ngizwenayo Fidel ati ”Hari umunku bakubwira bati iyi mirima ni iy’umupolisi cyangwa umuyobozi runaka wibera mu Ruhengeri cyangwa wibera i Kigali ariko ikajya ihingwa. Niba babahingishiriza simbizi. Baba bayifite ariko ntibagaragare.”
Guverineri w’Intara y’Uburengerazuba Munyantwali Alphonse avuga ko intara igiye gufatanya n’akarere kugira ngo barenganure aba baturage.
Ati “Turaza kubifatanya n’ubuyobozi bw’akarere ariko bikwiye ko umuntu wari ufitemo ubutaka ari bwo bumutunze mu gusaranganya, ntabwo akwiye kuba ari we wasigara.”
N’ubwo nta mibare ihamye y’abafite iki kibazo,Kugeza ubu ba nyir’ubwite ari bo baturage bemeza ko barenga ibihumbi 10 bakaba batuye mu mirenge igera kuri 4 yose ikora imwe mu yigize kibaya cya Bugarama.


text:
Ushobora kuba usa nuri mu mayira abairi utazi neza aho uhagaze, sobanukirwa icyo bibiliya yita Itorero
Yanditswe na
30 March 2018 saa 07:56'
Abantu benshi muri iyi minsi bafata itorero nk’inyubako (insengero). Ariko ubu sibwo busobanuro bw’itorero bibiliya ivuga. Ijambo itorero rikomoka mu ririmi rw’ikigiriki”ekklesia”bisobanura “Iteraniro”.
Ntabwo ubusobanuro bwa nyabwo bw’ijambo ikoraniro bivuga inyubako (insengero), ahubwo ni ku bantu. Birababaje cyane, aho ubaza umuntu aho itorero abarizwamo akakubwira inyubako. Abaroma 16:5 hagira hati “… Muntahirize itorero ryo mu rugo rwabo.” Pawulo yifashishaga itorero ryo mu rugo, Atari inyubako, ahubwo ariminsengero z’abizera.
Itorero ni umubiri wa kristo, nawe akaba umutwe waryo. Efeso 1:22-23 haragira hati, “Kandi yamuhaye gutwara byose ibishyira munsi y’ibirenge bye, imuha itorero ngo abe umutwe waryo usumba byose.” Umubiri wa kristo ushingiye kubizera Yesu kristo kuva ubwo umwuka wera wamanukiraga intumwa (Ibyakozwe n’intumwa igice cya 2) Kugeza ubwo Yesu azaba agarutse.
Umubiri wa Kristo ugizwe n’ibice bibiri:
1) Itorero ry’Imana rigizwe n’abafitanye umubano wihariye na Yesu Kristo. “Kuko mu mwuka umwe ari mo twese twabatirijwe k uba umubiri umwe, naho twaba Abayuda cyangwa Abagiriki, naho twaba imbata cyangwa ab’umudendezo. Kandi twese twujujwe umwuka umwe ” (1 Korinto 12:13). Uyu murongo uravuga ko uwizera wese ari mu itorero rya kristo kandi yahawe umwuka werawa kristo h’ikimenyetso.
Itorero ry’Imana, ni abo bose bakiriye agakiza binyuze mu kwizera Yesu kristo.
2) Itorero ry’ahantu (Local church) Abagalatiya 1:1-2: “Pawulo, intumwa … Njye na bene data turi kumwe bose, turabandikiye mwebwe abo mu matorero y’I Galatiya.”Hano tubonako mu ntara ya Galatiya harimo amatorero menshi , ayo twagereranya nk’amatorero y’ahantu runaka. Itorero ry’Ababatisita, Itorero ry’Abagatolika, Itorero ry’Abaruteri n’ayandi., aya si amatorero y’Imana, ahubwo ni amatorero abizera bahuriramo aho batuye. Itorero ry’Imana rigizwe n’abiyeguriye Kristo bamwizeye kubw’agakiza. Aba bagize itorero ry’Imana bashobora guteranira hamwe bakaronka inyigishobakanagirana ubuvandimwe binyuze muitorero ry’aho batuye.
Mu ncamake, si inyubako (urusengero) cyangwa andi matsinda akorera mu nsengero. Tugendeye kuri bibiliya, itorero ni umubiri wa kristo, bivuze abemeye bananizera Yesu Kristo nk’umwami n’umukiza w’ubugingo bwabo bakaronka agakiza (Yohana 3:16; 1 Korinto 12:13). Amatorero y’ahantu rero, ni aho abagize itorero ry’Imana bahurira. Itorero ry’ahantu, ni ahantu abagize itorero ry’Imana bahurira bagashyira mu bikorwa amahame aboneka mu rwandiko rwa 1 Abakorinto 12: Guterana umurava, kwigisha ndetse no gufashanya mu bumenyi no mu buntu bw’umwami wacu Yesu Kristo.


text:
“Simiyoni abaha impundu abwira nyina Mariya ati ‘Dore uyu ashyiriweho kugira ngo benshi mu Bisirayeli bagwe, benshi babyuke, abe n’ikimenyetso kigīrwa impaka.” Luka 2:34.
“Kuba mu itorero ry’Imana ari nta mpaka no kuvurungana biharangwa, ntibigomba gufatwa nk’ikimenyetso cyemeza ko abana b’Imana bashikamye ku mahame y’ukuri. Tugomba gutinya ko bishobora guterwa n’uko batazi gushyira itandukaniro hagati y’ukuri n’ikinyoma. Igihe ari nta bibazo bishya bitera abantu gucukumbura ibyanditswe byera bibazwa, iyo ari nta kunyuranya mu bitekerezo gutera buri wese gusoma Bibiliya ku giti cye ngo amenye ko ahagaze mu kuri, ibyo byazatuma habaho benshi muri iki gihe bazizirika ku migenzo, basenga icyo batazi nk’uko byari bimeze mu bihe bya kera.” CW 39.
“Kandi hariho benshi mu itorero bishuka ko basobanukiwe ibyo bizera ariko badashobora gusobanukirwa intege nke zabo keretse gusa habaye impaka. Iyo batandukanijwe n’abo bahuje kwizera, bikaba ngombwa ko barengera ibyo bizera bari bonyine, batungurwa no kubona uburyo intekerezo zabo ziguye mu rujijo ku byo bari basanzwe baremeye nk’ukuri… Ni ibyukuri ko muri twe hari abamaze gutera umugongo Imana nzima, bagahindukirira abantu, maze bagashyira ubwenge bwa kimuntu mu mwanya w’ubwenge mvajuru.” CW 39.
“Tugomba kwiga ukuri ku giti cyacu. Nta muntu n’umwe tugomba kwishingikirizaho ngo adutekerereze. Uwo yaba ari we wese, umwanya yaba arimo uwo ari wose, nta muntu n’umwe tugomba kurebaho nk’urugero rwacu rutunganye. Tugomba kujya inama, tukubahana; ibyo tukabikora tubifatanije no gukoresha ubushobozi Imana yaduhaye bwo kumenya ukuri icyo ari cyo. Buri wese muri twe agomba gushaka Imana ngo imumurikire. Tugomba gukuza imico yacu ngo izahagarare ku munsi w’Imana buri wese ku giti cye. Ntitugomba kwishyiramo ko nta wundi muntu ugomba kwivanga mu bitekerezo byacu, yewe ntitukanabitekereze.” RH, June 18, 1889.
- Uburyo bushya bwo gukangura
“Imana izakangura ubwoko bwayo; ubundi buryo bwose nibunanirana izemera ko haza ubuyobe muri bwo, buzabashungura maze bugatandukanya umurama n’ingano nzima. Imana irahamagarira abantu bose bizera ijambo ryayo kuva mu bitotsi barimo.” CW 41.
“Mujye impaka, mujye impaka, mujye impaka! Ingingo z’ukuri tubwiriza isi zigomba kutubera ukuri kuzima kandi gufatika. Ni ibyingenzi ko igihe turengera inyigisho shingiro zo kwizera kwacu tutagomba gukoresha ibihamya bitumvikana neza. Bishobora gucecekesha abakurwanya ariko ukuri ntiguhabwe icyubahiro. Tugomba gukoresha ibihamya byahuranije, bitazacecekesha abaturwanya gusa ahubwo bizabasha no guhagarara imbere y’abanenga n’abahinyura. Iyo ubwoko bw’Imana budamaraye, kandi bunyuzwe gusa n’umucyo bufite, tumenya nta gushidikanya ko Imana itabwishimira. Ni ubushake bw’Imana ko abana bayo bahora bajya mbere mu kwakira umucyo uruseho kandi ugenda wiyongera umurikira inzira zabo.” CW 41.
“Mu mwaka wa 1844 iyo twabaga dusakiranye n’ibyo tutigeze tumenya, twarapfukamaga tugasaba Imana kudufasha guhagarara mu ruhande rwiza. Nuko nyuma tukazabasha gusobanukirwa neza maze tugahwejesha amaso yacu. Nta macakubiri twagiraganaga, nta bwanzi, nta gukekana ibibi habe no gufata bene data uko batari. Iyo twabaga tubonye ufite umwuka wo kutihanganira abandi, mbega ukuntu twawamaganiraga kure! GW 301, 302 (1915); CW 43.


text:
Cecile Kayirebwa yakoze igitaramo kibohora anahishura uko wabona amahoro y’umutima
Umuhanzikazi wamamaye mu mbyino n’indirimbo gakondo Cecile Kayirebwa yataramiye abanyarwanda batuye muri Indianapolis muri Leta Zunze Ubumwe za America mu gitaramo cy’amahoro, anahishurira urubyiruko ko amahoro yo mu mutima bayabona begerana na bagenzi babo.
Iki gitaramo cyabaye kuri uyu wa 25 Kanama 2018, cyari kigamije kubiba amahoro y’umutima mu bagifite ibikomere n’agahinda gakomoka ku mateka ya Jenoside yakorewe Abatutsi u Rwanda rwanyuzemo.
Ni igitaramo cyitabiriwe n’abantu bavuye mu bice bitandukanye ndetse bagaragaza ibyishimo byo gutaramirwa n’umuhanzi w’ikirangirire.
Mu kiganiro yagiranye na One Nation Radio, Cecile Kayirebwa yatangaje ko abana bahuye n’ibikomere bya Jenoside yakorewe Abatutsi mu buryo butandukanye bakwiye kwegera abakuru bakabaha impanuro.
Yagize ati “ Hari abana b’imfubyi; washira agahinda ute warasigaye uri imfubyi gusa gusa utagira so nta nyoko? Ibyo rero niwo murimo wacu, ni ugusana imitima yakomeretse, yababaye [tukabikora] uko dushoboye.”
Yunzemo ati “Icya mbere mbanza kubabwira ntabwo ari uko ba mama wabo bababyara mu nda bapfuye batagihari, turahari. Ababyeyi bakiriho natwe turi ba mama babo bana. […] icya mbere baradufite, icya kabiri nabo nibegere abakuru begere ababyeyi bababaze ibyo bakabajije ba nyina kandi bumve impanuro zabo ubundi bajye hamwe nk’abo bitwa HOZA bahure nk’aba bana bakine […] nta kintu gitera amahoro nko kuririmba, nk’imbyino birayatera uwo mwanya umutima wawe ukaba utuje umeze neza.”
Kizito Kalima uhagarariye Peace Center for Forgiveness and Reconciliation/ PCFR-Indianapolis ari na we wateguye iki gitaramo, yavuze ko cyateguwe hagamijwe kwimakaza umurage wa Kayirebwa no kumuhuza n’abakibyiruka kugira ngo bakomeze kumwigiraho amasomo azabaherekeza mu buzima bw’ejo hazaza.
Kayirebwa asanga urubyiruko rugomba kumva ko “nta mwanya wo guta igihe ushobora kuwunezererwamo.”
Yanavuze ko kwitabira iki gikorwa byari uburyo bwo gufasha abanyarwanda bari muri America kwemera amateka ariko bagomba kubaho neza.
Ati “Nabonye uwo mushinga akora, antumiye avuga ngo turebe ukuntu twafatanya iby’amahoro. Mbega kwemera ibyabaye, kwemera ko abagiye bagiye, abasigaye basigaye, ko abakennye bakennye ariko tugomba kubafasha kuva mu bukene, ko abamugaye bamugaye ariko tugomba kubafasha kugenda no guhaguruka, ko icyabaye cyose tugomba kugitabara.”
Cecile Kayirebwa yaririmbye indirimbi nyinshi zivuga umuco nyarwanda, izivuga ku rugamba rwo kubohora igihugu n’izindi zisigasira umuco nyarwanda.


text:
Niyo waba uziko uzamara umunsi umwe mu murimo w’Imana ,ugomba kubifata nk’uzamara imyaka 100 -Musenyeri Dr Laurent Mbanda
Yanditswe na
5 June 2018 saa 07:56'
Musenyeri Rwaje Onesphore wayoboraga Itorero ry’Abangilikani mu Rwanda (EAR) asigaje iminsi itarenze itanu agashyikiriza ku mugaragaro Bwana Dr Musenyeri Laurent Mbanda watorewe kumusimbura gusa benshi bakaba bibaza impamvu hatowe Musenyeri mushya usigaje imyaka itarenze itatu ngo nawe yuzuze iyo kujya mu kiruhuko k’izabukuru maze Musenyeri Mbanda mu gusubiza iki kibazo avugako Niyo waba uziko uzamara umunsi umwe mu murimo w’Imana ,iyo uwukora ugomba kubifata nk’uzawumaramo imyaka myinshi.
Kw’italiki ya 25 Gicuransi 2018 nibwo hari habaye umuhango w’ihererekanyabubasha hagati ya Musenyeri Rwaje ugiye mu kiruhuko cy’izabukuru na Musenyeri Mbanda,icyo gihe ryabereye ku Itorero rya EAR Kibagabaga; ryitabiriwe n’abasenyeri icyenda mu bayobora Diyosezi 11 zigize EAR, abashumba b’amaparuwasi yo muri Diyosezi ya Gasabo, abafatanyabikorwa b’itorero ndetse n’inshuti n’imiryango yabo hahita hanatangazwako kuwa 10 Kamena abakrsto b’iri torero bazahurira kuri Stade ya ULK ku Gisozi mu muhango wo gushyikiriza inkoni musenyeri mushya no kumuha ububasha bwose bwo gutangira imirimo kumugaragaro.
Mu kiganiro n’abanyamakuru cyabaye ku munsi w’ejo kuwa 04 Kamena, cyari gifite intego yo gusobanura ibijyanye n’uyu munsi mukuru wo guhana ububasha hagati ya Musenyeri Rwaje Onesphore wayoboraga Itorero ry’Abangilikani mu Rwanda (EAR) na Musenyeri Laurent Mbanda umusimbuye kuri uyu mwanya.
Muri iki kiganiro niho abanyamakuru babajije ibibazo bitandukanye harimo icyabazaga impamvu itorero ryatoye Musenyeri Dr Laurent Mbanda mu gihe ubu afite imyaka 62 bivuzeko abura itatu yonyine ngo nawe ajye mu kiruhuko z’izabukuru.
AlchBishop Rwaje Onesphore asanga amategeko asobanutse neza ariyo atuma nta Bombori Bombori irangwa mw’ihanahana buyobozi muri EAR
AlchBishop Rwaje Onesphore niwe wabanje gusubiza iki kibazo aho yavuzeko amategeko agenga itorero ry’Abanglikani yemerera umuntu wese uri hagati y’imyaka 55 na 65 kuba yaba umwepiscopi wa Province y’itorero(Umuyobozi wa Anglicane) ati:" aya mategeko niyo aba yakurikijwe kandi ninacyo kidufasha gutuma mw’itorero ryacu nta Bombori Bombori ziba mu gusimburana kw’abayobozi nkuko biba ahandi kandi turagira inama andi matorero kwishyiriraho amategeko asobanutse neza ndetse no gushyiraho uburyo buhamye bwo kumenya kwikemurira ibibazo bitagombye gusakuza".
Kuruhande rwa Musenyeri Dr Laurent Mbanda wotorewe gusimbura AlchBishop Rwaje Onesphore we yasubije iki kibazo agira ati :" Ubundi mw’itorero rya EAR tugira itegeko rivugako umuntu wese ugize imyaka 65 ajya mu kiruhuko k’izabukuru bityo kuba nsigaje imyaka itatu ntibuvuzeko nzica aya mategeko kandi iyo ukora umurimo w’itorero ry’Imana ntubara igihe gito kuko kibarwa n’abantu kuko kubushobozi bw’Imana umuntu ashobora gukora mu munsi umwe ibyo abantu bakora mu gihe cy’imyaka 10.
Musenyeri Dr Laurent Mbanda wotorewe gusimbura AlchBishop Rwaje Onesphore
Uyu musenyeri yakomeje avugako iyo ukora umurimo w’itorero cyangwa umurimo uwariwo wose uwukora nkuzahaba imyaka yose niyo waba uziko uzahamara umunsi umwe ati :" Umuntu agomba gukora nkuhafite igihe kirekire kuko bituma ugira intego y’iterambere rirambye abandi bazaza bagakomerezaho nkuko nanjye ngiye gukomeza imishinga yari yarapanzwe na mugenzi AlchBishop Onesphore Rwaje ngiye gusimbura bityo ikibazo cyuko nsigaje imyaka mike ngasatira izabukuru ntampungenge giteye".
EAR imaze kuyoborwa n’Abepisikopi bakuru batatu aribo Musenyeri Augustin Nshamihigo, Musenyeri Emmanuel Mbona Kolini na Musenyeri Rwaje Onesphore wasimbuwe na Musenyeri Laurent Mbanda.
Musenyeri Laurent Mbanda watowe nk’Umwepisikopi wa kane azahabwa inkoni y’ubushumba yo gutangira kuyobora EAR kw’italiki ya 10 Kamena 2018 mu biroli bizabera ku Gisozi kuri Stade ya ULK kuva kw’isaha ya saambiri za mugitondo.
Amabwiriza ya EAR agena ko Umwepisikopi uyobora Itorero ku rwego rw’Igihugu anahabwa kuyobora Diyosezi ya Gasabo.
Iyubahirizwa ry’amategeko muri EAR rituma abantu bahana ubuyobozi baseka
Musenyeri Mbanda yatanze inkoni y’ubushumba bwo kuyobora EAR Diyosezi ya Shyira muri Werurwe umwaka ushize, asimburwa na Mugiraneza Samuel. Mbanda yavukiye mu Rwanda ku wa 25 Ukwakira 1954. Yaje guhunga akiri muto ahungana n’ababyeyi be bajya mu Burundi ari ho yigiye amashuri abanza n’ayisumbuye. Arubatse afite umugore n’abana batatu.
EAR yageze mu Rwanda mu 1922. Iri torero rigizwe na Diyosezi 11, Paruwasi 406, Amakanisa 2331. Apasiteri bari mu mirimo ni 460 hamwe n’abarimu 2331, mu gihe abakirisitu barenga miliyoni.


text:
Yesu ninde ?
Ni ikibazo gikomeye buri wese muri twe agomba gusubiza.
Bamwe bafata Yesu nk’umuntu udasanzwe wabaye ikirangirire: kuvuka kwe niko kwatangije «igihe cy’ubukristo». Inyigisho ye yaranze cyane abo mu burengerazuba bw’isi mu mitekerereze no mu myifatire. Indangagaciro nk’urukundo no kubaha abandi byashyizwe imbere biramamazwa.
Yesu yaravuze ati: « Ndabaha itegeko rishya ngo mukundane nk’uko nabakunze, mube ari ko namwe mukundana. » Yohana 13. 34
Abandi bavuga ko Yesu ari umuhanuzi w’Imana wazanye ijambo ryayo nk’uko n’abandi babigenje mbere ye (Samweli, Eliya n’abandi…) cyangwa nk’uko n’abandi bavuga ko babikora mu munsi ya none !
Isezerano rishya (igice cya kabiri cya Bibiliya) ryerekana Yesu mu buryo butandukanye. Yerekanwa nk’Umwana w’Imana, Kristo, wohrejwe gukiza abo mw’isi bose.
Ese koko Yesu yadukinguriye inzira ijya ku Mana ?
Ntabwo ubwenge bwa kamere yacu bubasha gutanga igisubizo gikwiye. Imitekerereze yacu hamwe n’ikarishyabwenge bitubuza gushyikira gutekereza kw’Imana.
Uburyo bumwe rukumbi bwo gusibiza ikibazo « Yesu ninde? » ni ugusoma no kumva neza Bibiliya, Ijambo ry’Imana. Niyo ynyine iduhishurira Yesu, ubwiza bwe, n’imbuto nziza z’igitambo cye cyo ku musaraba.
Bimwe mu byo Bibiliya iduhishurira :
Isezerano rya Kera (igice cyambere cya Bibiliya) ririmo ubuhanuzi bwinshi bwavuzwe ibinyejana byinshi mbere y’uko avuka « ugomba » kuza mw’isi ari «uwatumwe n’Imana».
• Havuzwe kuvuka kwe gutangaje :
• Umugi azavukiramo waravuzwe :
• Uko azapfira ku musaraba kwaravuzwe : « Bantoboye ibiganza n’ibirenge. » Zaburi 22. 17
• Gupfa no kuzuka kwe byaravuzwe :
Imana ubwayo yasohoje mu buryo butaziguye ubwo buhanuzi bwose nk’uko Isezerano rishya ribyemeza :
Ntabwo Yesu yazanywe mw’isi no kutwigisha imyifatire cyangwa indangagaciro. Yazanywe no gusubizaho isano y’amahoro n’urukundo hagati yacu n’Imana.
Yesu aragira ati : « Ni jye nzira n’ukuri n’ubugingo: nta wujya kwa Data ntamujyanye. » Yohana 14. 6
Mu by’ukuri, Imana yaratwegereye ubwo yoherezaga Yesu hano mw’isi.
Mu kwicisha bugufi kwe, Yesu ntiyigeze arata uwo wari we.
Nyamara malayika waje gutangaza kuvuka kwe yaravuze ati : « Uwera uzavuka azitwa Umwana w’Imana. » Luka 1. 35
Ibitangaza Yesu yakoze byahamyaga uwo ariwe :
Urupfu rwe rwatangaje abamubambaga : « Umutware utwara umutwe w’abasirikare wari uhagaze yerekeye Yesu, abonye apfuye atyo aravuga ati “Ni ukuri uyu muntu yari Umwana w’Imana.” » Mariko 15. 39
Kuzuka kwe ava mu bapfuye uhamya neza ko yari Umwana w’Imana : « Werekanywe n’ubushobozi ko ari Umwana w’Imana mu buryo bw’Umwuka Wera bigahamywa no kuzuka kwe. » Abaroma 1. 4
Ibicumuro byacu byasebeje Imana, bidutandukanya nayo maze bituzanira gucirwaho iteka. Kugira ngo isano dufitanye n’Imana yongere kuboneka, Yesu yitanze ku bushake, ku musaraba ahakirira igihano cyari kidukwiriye.
Kugira ngo tugirane n’Imana amahor, buri wese muri twe agomba kwizera ko Yesu yamubambiwe ngo ababarirwe ibyaha.
Kumubonamo « umuntu ukomeye » cyangwa umuhanuzi ni ukunyura ku ruhande rw’ubutumwa bwiza bw’ubuntu bw’Imana yatwoherereje muri Yesu Kristo.
Yesu rero arabaza buri wese ku giti cye :
Soma mu butumwa bwiza bwa Yohana inkuru y’abantu babiri babanje gufata Yesu nk’umuhanuzi ariko baza guhishurirwa ko ari Umwana w’Imana, Umukiza w’isi. (Yohana 4. 4-42 ; Yohana 9. 1–41)
Publié le 09.09.2017


text:
Mbuye: Imibiri yangirikiraga mu rwibutso rushaje igiye kwimurwa
Abacitse ku icumu rya Jenoside yakorewe Abatutsi mu Karere ka Ruhango baravuga ko Urwibutso rwa Mbuye rugiye gusubiza agaciro ababo biciwe ku gasozi ka Nzaratsi, bagashyingurwa mu buryo buciriritse
Nzaratsi, y’Abadanga umusozi wahoze witwa Nyamuremure, yaje kwitwa Karuvariyo kuko hicirwagaho Abatutsi bari bawuhungiyeho babanje gushinyagurirwa, nk’uko byagenze kuri Yezu Kristu ku musozi wa Karuvariyo uzwi muri Bibiriya.
Karori Habonimana uhagarariye Umuryango w’abacitse ku icumu i Mayunzwe, avuga ko mu 1995 imibiri y’abiciwe hirya no hino yangirikiraga kuka rubanda, bigatuma bitabaza Urwibutso rugizwe n’imva itabwa kugira ngo iyo mibiri ishyingurwe.
Agira ati “Abacu bari bandagaye hirya no hino ku misozi baribwa n’imbwa, ariko kubera uru rwibutso duhawe tuzabasha kubungabunga amateka ya hano”.
Eduard Belgique Komiseri ushinzwe kwibuka mu Murenge wa Mbuye avuga ko Nzaratsi, Kangoma na Mayunzwe, harokotse abantu bakeya na bo ubu bakaba bari bababajwe no kuba ababo bagishyinguye nabi.
Avuga ko ashimira Leta yakoze uko ishoboye ababo bakabonerwa urwibutso rubabereye ugereranyije n’urupfu rw’agashinyaguro bishwe.
Agira ati “Biradufashishije cyane, imibiri y’abacu yari irimo kwangirika, ariko tubonye urwibutso rushya, tuzajya tuza kubibuka, kuko bagiye tukibakunda. Abavuka hano batahatuye bazajya baza bamenye amateka y’ababo”.
Uwimana Fortunee Umunyamabanga Nshingwabiorwa w’Akarere ka Ruhango, avuga ko Urwibutso rwa Mayunzwe rwubatswe hakurikijwe gahunda y’igihugu yo gusubiza agaciro abazize Jenoside yakorewe Abatutsi.
Avuga ko Urwibutso rwa Mbuye rwatwaye miliyoni zigera kuri 64 frw, arimo n’ayahawe abaturage bimuwe mu nkengero z’aho bari bashyinguye mu rwibutso rushaje.
Nta mibare nyayo y’abazashyingurwa mu Rwibutso rushya rwa Mbuye, kuko usibye abasaga 400 bakuwe ku musozi wa Nzaratsi, hanashyinguye imibiri y’abatutsi bahahungiye bavuye mu cyahoze ari Komini Tambwe yose, abavuye Ntongwe, Bugesera na Kigali.
Ibitekerezo ( 1 )
UYU MWAKA WARUKWIYE KURANGIRA ABAVANDIMWE BOSE BABONETSE, BASHYINGUYE AHANTU HADAKWIYE BASHYINGUWE.MUCYUBAHIRO ABANANGIYE KWIMURA IMIRAMBO YABABO IKEGERWA KUGIRANGO BABYUNVE KANDI BABYAKIRE IMYAKA 24 NTISIGE ICYO GIKORWA KITARANGIYE ABARI KULI UWO MIRIMO MUKOMERE*


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
GUHITAMO UMUGENI
Uribaza uti nzahitamo uwuhe rero. Ntibyoroshye kuko rimwe na rimwe mu mahitamo abasore bakunze kugendera ku marangamutima kurusha ibitekerezo byo mu mutwe. Ariko na none ni ibisanzwe kuko ibibazo by'urukundo akenshi bikunze kunyura mu mutima kurusha uko binyura mu bwonko. Hari n'abavuga ngo urukundo ni impumyi. Ni byo kuko mu muriro w'urukundo amakosa menshi ntakunze kugaragara kuko akenshi umuntu aba ashishikajwe no gushimisha mugenzi we kuruta ibindi byose. Umuntu aba ashishikajwe no kureba akana ko mujisho rya mugenzi we. Nyamara iyo amaso amaze guhumuka, igihu cy'urukundo gitamarutse, izuba ry'ukuri rirashe, umaze kubona ko umuntu ari nk'undi ko nta byinshi bya special umuntu arusha undi, cyangwa mutangiye guhanganira uduke mufite hamwe n'ibibazo by'urubyaro, ni bwo ushobora gutekereza ko wibeshye nyamara amazi yararenze inkombe.
Muri iki gihe ingo nyinshi ntikizimara iminsi myinshi. Abantu barashakana mu gihe gito bakaba baratandukanye kuko baba basanze badahuje imico n'imitekerereze.
Mbere y'uko rero utangira urugendo rw'urukundo ruzakugeza mu kubaka urugo no kurukomeza nagusabaga ko uzakoresha n'ubwonko bwawe mu guhitamo umugeni. "Urukundo ni impumyi" si ijambo wagombye kubaka ho cyane kuko ni ikibazo cy'ubuzima bwawe.
Niba ugeze igihe cyo guhitamo umugeni kora ilisiti y'ibintu wifuza ku mugeni wawe. Ibyo bintu ushobora kwicara hasi ukabyandika ku rupapuro ukabibika ahantu cyangwa se ukaba ubifite gusa ubigendana. Umunsi wahuye n'umugeni wujuje ibyo byangombwa uzabimenya kandi urukundo rwawe nawe rukazarushaho kurama.
TAGS:umugeni,urukundo,umusore,inkumi,guhitamo,amarangamutima


text:
Nyuma y’uko inama njyanama y’Akarere ka Huye itoreye Uwamaliya Veneranda kuyobora by’agateganyo Akarere ka Huye, asimbuye kuri uyu mwanya abayobozi bari bamaze kwegura, kuri uyu munsi hakozwe ihererekanya bubasha.
Ihererekanya bubasha ryakozwe kuri uyu wa gatatu tariki ya 06 Kamena 2018 hagati ya Kayiranga Muzuka Eugene wari umuyobozi w’Akarere na Uwamaliya Veneranda wahawe inshingano zo kuba umuyobozi w’agateganyo w’Akarere ka Huye. Ni igikorwa cyari gihagarariwe na Guverineri w’Intara y’Amajyepfo Mureshyankwano Marie Rose.
Umuyobozi w’Akarere ucyuye igihe Kayiranga Muzuka Eugene yamurikiye umuyobozi mushya ibitabo by’Akarere bitandukanye, hamwe na kashe y’Akarere imuha ububasha nk’umuyobozi. Muzuka yashimiye abakozi b’Akarere bakoranye neza mu gihe cyose yamaze ari umuyobozi w’Akarere, anashimira n’izindi nzego zose zisanzwe zikorana n’Akarere. Yasabye ko hakomeza kwitabwa ku byateza imbere Akarere, nk’uko n’icyerekezo cy’igihugu gishyize imbere iterambere ry’abaturage.
Umuyobozi mushya w’Akarere Uwamaliya Veneranda yashimye ibikorwa byiza byakozwe n’ubuyobozi bucyuye igihe, ahamya ko azakomerezaho kugira ngo Akarere katazasubira inyuma. Yavuze ko kuba yari asanzwe muri njyanama, asanzwe azi neza byinshi mu bibazo biri muri aka Karere, ko azakomeza umurava ngo bishakorwe ibisubizo nk’uko n’abo asimbuye bari babifite mu mihigo yabo.
Guverineri w’Intara y’Amajyepfo Mureshyankwano Marie Rose yashimye abayobozi bacyuye igihe ku kazi keza bakoze, anasaba Umuyobozi w’agateganyo w’Akarere gukomeza intego yo guhora imbere mu mihigo. Yasabye uyu muyobozi gukomeza imbaraga mu gukemura ibibazo bibangamiye imibereho myiza y’abaturage, kurwanya imirire mibi, no gukemura ibibazo by’abaturage.
Kuwa 31 Gicurasi 2018 ni bwo Kayiranga Muzuka Eugene uwari Umuyobozi w’Akarere hamwe n’abari bamwungirije ari bo Mutwarasibo Cyprien wari ushinzwe iterambere ry’ubukungu, na Niwemugeni Christine wari ushinzwe imibereho myiza, beguye ku mirimo yabo. Amatora yo kubasimbuza yakozwe kuwa 04 Kamena 2018, aho Uwamaliya Veneranda yatowe n’abajyanama bose kuyobora by’agateganyo Akarere ka Huye.
Ukeneye kureba amafoto y’ihererekanya bubasha, kanda kuri iyi link: bit.ly/2JthuDR


text:
Nyagatare: Imiryango umunani itishoboye yatujwe mu nzu zituzuye
Imiryango umunani itishoboye yo mu Karere ka Nyagatare mu Murenge wa Nyagatare, Akagari ka Barija, ifite impungenge z’umutekano, nyuma yo gutuzwa mu nzu zituzuye, bakaba batangiye guterwa n’abajura.
Izo nzu zubatswe n’abanyeshuri bari mu rugerero ruciye ingando rusoza zituzuye.
Ni inzu ebyiri nini zirimo inzu enye (Enye muri imwe), Abaturage bazitujwemo bakaba basaba ubuyobozi ko bwabatabara bakazuzuza mu buryo bwihuse kuko umutekano wabo ubangamiwe cyane n’abajura.
zimwe muri izo nzu nta madirishya zifite, isima yo hasi n’amashanyarazi ntibirashyirwamo, kandi zubatswe ahitaruye ingo z’abaturage ku musozi wa Kinihira, ari nayo mpamvu abajura bahibasira kuko n’irondo ritahagera.
Umwe mu batujwe muri izo nzu atuzuye witwa Faraziya Mukamarara avuga ko yatewe n’abajura banyuze mu idirishya ritarashyirwamo, avugije induru abajura bariruka ntacyo bariba.
Ati “ Numvise amasafuriya n’ibidomoro bivuze mba ndabyutse, umuntu ahita yiruka, anyura aho mu idirishya agwa inyuma aragenda. Rwose badufashije bazuzuza kuko ubu ndyama mfite ubwoba ko yagaruka.”
Mukamarara akeka ko uwamuteye mu nzu yari agamije kwiba ari nayo mpamvu yagiye mu cyumba kibamo ibikoresho byo mu rugo.
Mushabe David Claudian, Umuyobozi w’Akarere ka Nyagatare, yizeza ko imirimo yo kubaka izo nzu izakomeza kuko ingengo y’imari yayo ihari.
Umuriro w’amashanyarazi wo ngo mu gihe utarahagera bazabashakira imirasire y’izuba babe ari yo baba bakoresha.
Agira ati “ inzu zizubakwa zirangire kuko birateganijwe mu ngengo y’imari. Umuriro wo turimo kubashakira imirasire y’izuba mu gihe umuriro w’amashanyarazi utari wahagera.”
Uwo muyobozi anabizeza ko mu gihe ibyo yizeza abo baturage bitarashyirwa mu bikorwa, bagiye gukaza irondo rikahagera kugira ngo bakumire abo bajura bibasira abo baturage.


text:
Kate yaracecetse gato maze ahita ankurura ndinjira arakinga yegama ku muryango tumaze nk’umunota turebana aba arasetse menya ko ari aga film yankiniraga atari akomeje nanjye mba muteruye vuba muhemba ikinyenga no kuburiri ngo baa!
Hashize akanya gato niyumvira nitegereza Kate…
Njyewe-“Bae! Buretse gato nako ba ugumye aha ndaje”
Kate-“Hmm! Ugiye hehe Honey? Ndiyangiye turajyana…”
Njyewe-“Ba untegereje gato wowe gusa ndaje”
Kate yakomeje kumfata ukuboko ariko nkomeza kumwiyaka birangira mwiyatse maze nambara inkweto musiga andakariye ariko nari mbizi neza ko ari kwijijisha ngo singende.
Narasohotse nihuta ngana mu cyumba nari nafashe, nari ngiye kuzana impano nari naje nitwaje ngo nze kuyimuha azajye yibuka iryo joro ubuzira kwibagirwa kuko twari twishimye cyane.
Nagiye nihuta ngeze imbere nko mu ntambwe ijana kuko amatara yose yakaga nabonye umusore wazaga mu nzira nari ndimo, ako kanya ambonye aba aranyikinze ndahagarara nibaza impamvu yaba anyihishe ndeba n’ inyuma ngo ndebe ko yaba ari undi abonye akamwihisha, ariko ndamubura,
Nahise nivugisha,
Njyewe-“Inka yanjye! Ntibishoboka! Ubu se uriya ninjye yihishe? Cyangwa ni umujura?”
Nakubise agatima kubyo Mimi yambwiye numva igisa n’ ubwoba ariko ku mutima nti: “Ibya hariya byarangiye byongeye kandi ntacyo nishinja, ariko se uwo musaza yaba yankundiye umugore ko abasaza nka bariya batajya bimenya baziko ifaranga rikora byose? Hhhhh! Banza no kugira umugore mwiza ari ikosa”
Nakomeje kwigira imbere, ako kanya numva umuntu unsifuye… mpindukiye nasanze ari umuntu wambaye imyenda y’ abakora muri hoteli aza yihuta angezeho,
We-“Mwiriwe…nako mwaramutse? Erega bwacyeye! Saa sita zarenze”
Njyewe-“None se birabujijwe kuva mu cyumba aya masaha nkoze ikosa?”
We-“Oya Boss! Oya rwose, none se hari ikibazo mwagize ko mutaruhutse?”
Njyewe-“Nta kibazo kabisa”
We-“Eeeh! Nari ngize ngo mbafashe! Muri kurara muri kangahe se ngo mumpe nimero yanyu niba muri kumwe n’ umukunzi mujye muntuma mbazanire nze no kubibuka mu gitondo kuri break fast?”
Njyewe-“Eeeeh! Wabimenye se ko ndi kumwe nundi muntu? Nta kibazo turi muri cumi na rimwe nimero zo impa izawe ndaza kuguhamagara ningukenera”
Uwo musore wakoraga aho yahise ampa nimero maze aransezera ndakomeza ninjira mu cyumba nari nafashe ndeba mu gikapu nkuramo impano nari nazaniye Kate izajya imwibutsa ibihe byacu ku gisenyi, nkiri aho numvise umuntu ukomanze ku rugi ndikanga ndatambuka ndarwegera,
Njyewe-“Ninde ukomanga?”
We-“Ni Kazungu Bro!”
Nahise numva ijwi rye maze ndakingura.
Kazungu-“Ahwiiii! Ewana ngize amahirwe kabisa, nari nje gutwara ka gakapu kanjye gato wantwaje tuva ku mazi ukibagirwa kukampa”
Njyewe-“Eeeeh! Ahubwo se umenye ute ko nje?”
Kazungu-“Ewana ni ni chance tu, ariko se ko Kate wamuryamishije kare wiyibagije ko iri joro ari imbonekarimwe?”
Njyewe-“Hhhhh! Reka reka nari nje kureba aka kantu!”
Kazungu-“Eeeh! Kabisa aho ho urankosoye! Burya bwose? Nanjye nkabona! Reka ntware agakapu kanjye ibindi namwe muri bakuru, mwirinde mutarenga umupaka nta byangombwa kandi uzirikane byose umenye ik’ ingenzi mu gihe nyacyo sibyo?”
Njyewe-“Humura Brother, rwose nyizera nta kibazo ndi mukuru”
Kazungu-“Sawa reka njye gusezera Chanto ubundi njye kuryama”
Njyewe-“Eeeh! Turi kumwe mu gitondo”
Kazungu yaragiye maze nanjye mbatura impano no ku cyumba Kate yari arimo ndakomanga arakingura,
Njyewe-“Bae! Natinze?”
Kate-“Hmm! Watinze nyine! Maze narakaye! Nushaka usubireyo”
Njyewe-“Sure?”
Kate yahise azunguza umutwe ahakana ndamwenyura mpita nkura inyuma amaboko yari afashe impano akiyibona arasimbuka biramurenga ndamuhobera ndamuzengurutsa maze mushyira hasi atangira kugira amatsiko menshi ariko musaba kuzayifungura yihereye.
Hashize akanya k’umutuzo,
Kate-“Mbega cya Gabby! Yuwiiii! Sha njyewe ntikikantere ibyishimo byinshi bigeze aho kindiza,
Kate yahise afata umusego nanjye mfata undi dutangira gukina, byari ibihe byiza cyane kuri twe, dutangira kwishimana…
Hashize akanya ibintu byose tumaze kubiterera hejuru maze Kate yegama mu gituza cyanjye,
Kate-“Honey! Ese ubu koko tuzabana ryari? Ni ukuri ndifuza iteka kuzatura aha hantu igihe nzaba nkiriho”
Njyewe-“Humura kuhatura byo uzahatura ibihe byose kuko ntateze kugusimbuza, muri macye nta cyakubuza kugituramo nubu, ahubwo se…nako nyine…”
Kate-“Hhhh! Niki utinye kuvuga Cheri?”
Njyewe-“Ntacyo da! Hhhhh! Nako…nizere ko njye nawe tutari…tutari burare ukubiri nubwo twatse ibyumba bibiri?”
Kate-“Hhhh! Ariko sha nkunda ukuntu unshimisha, ukankinisha, ukavuga utuntu nkutwo tw’ utu blague, warangiza ukambwira ngo wambeshyaga rata, uzi ukuntu mbikunda! Ngaho rero mbwira ko wambeshyaga”
Njyewe-“Hhh! Mbega…ariko se wowe kuva kare ntabwo wabonye ko…ibice byose by’ umubiri wanjye bigukeneye muri aka kanya?”
Kate n’ amasoni menshi,
Kate-“Oooh! Nabibonye kandi nanjye nuko gusa…”
Njyewe-“None se…nako nyine…ntabwo yari blague, ibyo nakubwiye nari nkomeje…”
Kate yahise yikanga asa nunyiyatse maze andeba indoro ivuze byinshi, hashize akanya anyitegereza,
Njyewe-“Ka! Nawe nturi umwana, ndacyeka urumva icyo nshaka kuvuga?”
Kate yikije umutima ubugira gatatu maze yigira hirya gato nsa nkumugarura ariko aranga ako kanya ahita ambwira,
Kate-“Gabby! Urabizi ndagukunda…”
Njyewe-“Nanjye urabizi ndagukunda kandi kuba ngukunda nkaba nagukeneye muri aka kanya, ndumva nta mpamvu zo kutageza ibyishimo byacu ku ndunduro”
Kate-“Gabby! Mbabarira garukira aho kuko…”
Njyewe-“Kuko iki se Bae? Ahubwo…”
Kate-“Oya oya Gabby! Niba unkunda ndagusabye reka iyi nkongoro iturenge sibyo? Ndagusabye zirikana”
Njyewe-“Erega nanjye si njye meze nabi rwose pe! Ndagushaka kandi cyane…”
Kate-“Erega nanjye ntabwo norohewe ariko ibuka ko hari uko twakuze kandi wibuke isezerano twagiriye Teta ndetse n’ibyo Imana yadukoreye twere kuyishavuza, sibyo mukunzi?”
Akivuga atyo telephone yanjye yahise isona maze ndeba uwo ari we nsanga ni Kazungu nyigiza hirya,
Kate-“Ko utitaba Cheri?”
Njyewe-“Reka mureke buriya ashaka kumbaza niba naryamye nta kindi, ahubwo nyine…nako…”
Kate-“Gabby! Ntabwo bishoboka, ni ukuri mbabarira ubyikuremo none aha ndakwinginze”
Kate akivuga atyo hari umuntu wakomanze turikanga turaceceka, twibajije umuntu ukomanze ayo masaha akuze nako bwari bwacyeye turarebana ntangira gucyeka byinshi.
Nibajije niba yaba ari umukozi wo muri hotel uje kugira icyo abaza ariko nanone numva ntibyashoboka ko wa musore yaza kunkomangira ntamuhamagaye, nongeye kwibaza niba wenda yaba ari umuntu Kate yahaye gahunda ariko kuko namwizeraga numva bitashoboka, hashize akanya wa muntu ahita yongera arakomanga.
Njyewe-“Uri nde ukomanga?”
Cwe!
Aho gusubiza yarongeye arakomanga nongera kumubaza uwo ari we ariko ntiyavuga, akomeza guceceka,
Kate ahita avuga buhoro,
Kate-“Gabby! Ahwiiiii! Umutima urankutse, nta kabuza ni ba bantu badushaka”
Nanjye nari mfite ubwoba bwinshi ariko nagombaga kwihagararaho nk’ umugabo mu rugo maze ndavuga,
Njyewe-“Oya tuza wasanga ari nk’ umuntu wibeshye umuryango, niba atari we ni umukozi ukora aha twahuye mukanya ushaka kutuvundira”
Twakomeje guceceka dutegereza ko wa muntu yongera gukomanga ariko turaheba mpita nisetsa maze ndamubwira,
Njyewe-“Sinakubwiye, buriya nyine yari aje kuvunda no gutora ubusurira, wowe ntabwo uzi muri hotel”
Kate-“Ahwiiiii! Cheri! Ngaho basi jya kuruhuka nanjye nduhuke ejo dusubire iwacu ndumva umutima utari hamwe”
Njyewe-“None se urakomeje turare ukubiri Honey? Erega…nyine iyaba wari uzi uko merewe…erega…”
Kate-“Gabby! Urankunda?”
Njyewe-“Ka! Koko uracyashidikanya?”
Kate-“Ngaho nawe ibaze impamvu nongeye kukubaza niba unkunda? Gabby! Ndabizi urankunda, ndakwinginze ongera wibuke ubuto bwacu, ibuka ko twabanye dukundana ariko tudatekereza gutsikira ngo twisange turyamanye, ntabwo kunyifuza ari ikosa ahubwo bitabaye cyaba ari ikindi kibazo, reka tube intwari Gabby sibyo?”
Kate yavuze gutyo ibitekerezo biragaruka, nongeye kwibuka amagambo Teta yatubwiye nibuka n’ isezerano twamugiriye, nibutse ingendo ya Papa…nibuka ko narahiye kandi nabonye isomo kuri we, nitegereza Kate wandebanaga impuhwe maze ndamwegera ndamubwira,
Njyewe-“Kate! Mbabarira, nanjye si njye ni umubiri, ntabwo nifuza ko uzicuza mu buzima, ntabwo nifuza ko amateka yacu azaba inkuru izahuruza rubanda, ndemeye kandi ndakumviye nkuko nabigusezeraniye”
Kate-“Wooow! Urakoze cyane sha, ndagukunda kandi cyane!”
Njyewe-“Nanjye ndagukunda ma Beauty!”
Njyewe-“Nkandi ndakwinginze ntumfate ukundi mukunzi! Ntunkureho ikizere ndagusabye!”
Kate-“Humura Gabby! Ngukunda wenyine, ikizere cyose ni icyawe”
Narongeye ndamuhobera maze ndamwitegereza tumwenyurira rimwe dusubira bushya twikomereza kuganira nashidutse Kate yatangiye kunsinziriraho ndamureka ngo aruhuke ndamusezera nerekeza muri Chambre nari nafashe.
Nagezeyo ntangira kwibaza byinshi, natangiye kwibaza niba Kate atambonye ukundi, akaba yenda yabona ko ndi nka babandi bakunda kuko hari icyo bakurikiye.
Nakomeje gutekereza byinshi agatotsi karantwara, nongeye gukanguka mfata telephone yanjye mu kureba neza mbona ahubwo bampamagaye kenshi cyane bambura,
Njyewe-“Uuuh! Ntibishoboka? Kate yampamagaye inshuro zirindwi ambura na Kazungu inshuro icumi zose? Nari napfuyeee… cyangwa? Ahubwo ubu se n’ amahoro?”
Nkibaza ibyo ako kanya numvise umuntu wakomanze ku rugi cyane nako ntibyari ugukomanga yarahondaguye njugunya amashuka……………………………………….


text:
Par:Jean de Dieu Musemakweli
Intego nyamukuru y’ingoma ya Habyarimana (1973-1994) yari amajyambere. Ishyaka rye rimwe rukumbi ryari Muvoma revolisiyonei iharanira amajyambere y’u Rwanda (MRND). Intego ishinga amategeko yitwaga Inama y’igihugu iharanira amajyambere (Conseil National de développement – CND -). Ministeri y’ubutegetsi bw’igihugu yari kandi na ministeri y’amajyambere ya komini (intérieur et développement communal). Ikigega cyari gihuriweho n’amakomini, kikagoboka arushije andi kugira ibibazo cyitwaga “isandugu mpuzamakomini igamije amajyambere” (Caisse intercommunale de développement – CID -). Uko buri mwaka utangiye, umukuru w’igihugu yabwiraga Abanyarwanda intego izitabwaho kurusha izindi mu rwego rwo gutsura amajyambere (gutura heza, ubuhinzi n’ubworozi, amazi meza mu cyaro -hydrolique rurale- …..). Habaga kandi mu cyi rya buri mwaka icyumweru cyo gutaha no gutangiza imishinga. Hari ubwo icyo cyumweru cyamaraga iminsi 15 cyangwa 21.
Ntibyari amagambo cyangwa indirimbo gusa, ku ngoma ya Habyarimana amajyambere mu Rwanda yariyongereye koko ku buryo bugaragara cyane cyane ayo mu cyaro. Impamvu zatumye ayo majyambere agerwaho ni nyinshi, ariko twavuga nk’eshatu : ubushake (volonté politique), umuganda (Travaux communautaires de développement), imfashanyo z’amahanga n’imishinga y’amajyambere y’icyaro (projets de développement rural). “Ntawe ushimwa na bose”, ibyo birasanzwe, hari n’abatanyurwa na rimwe. Umuntu ntiyabura icyo anegura ku umuganda. Na FPR yawuvugaga nabi yarawugaruye. Ntawabura icyo anenga ku micungire (gestion financière) y’imishinga y’amajyambere yaterwaga inkunga n’imfashanyo z’amahanga ; ariko muri rusange amajyambere yariyongereye cyane mu Rwanda ku ngoma ya Habyarimana, amajyambere y’icyaro utaretse n’ayo mu migi.
Hari uwaherako atera hejuru ngo “naho se ku ngoma ya Kagame na FPR amajyambere ntari kwiyongera ?” Ari kwiyongera, ariko ntabwo ari kimwe. Amajyambere yo ku ngoma ya Kagame ni ibintu by’inkaburamatsiko, biturutse hejuru, ndetse uwashaka yanavuga ko biturutse hanze (exogène). Bizafata igihe kirekire ngo bizagere ku muturage, bishobora no kutazamugeraho na rimwe. Amajyambere yo ku ngoma ya Habyarimana yari amajyambere ahereye hasi (endogène). Yego, no ku ngoma ya Habyarimana u Rwanda rwari igihugu gikennye, ariko mu cyaro hari amafaranga aruta ahari ubungubu. Ubu mu cyaro nta n’ifaranga rihari, abaturage “bararirira mu myotsi”. Impamvu nyamukuru ibitera ni ikinyuranyo kiri hagati ya Habyarimana na Kagame, n’uburyo bwabo bunyuranye bwo gutegeka no gukora umurimo wa politiki.
Abakurambere barabivuze koko ngo “Ntayima nyina akabara” bakongera bati “isuku igira isoko, …..”. Habyarimana yari mwene Rubanda. Ise yari umwarimu wa gatigisimu. Yari azi ubukene buba mu cyaro, akamenya ko umuhinzi mworozi abona icyo kurya yiyushye akuya. Kagame we akomoka mu muryango w’Abatutsi bahunze kubera ko batashakaga gutegekwa n’Abahutu. Kuri bo u Rwanda n’ibyiza byarwo byose byari umwihariko w’Abatutsi ; Abahutu n’Abatwa bakagomba kubabera abagaragu n’abacakara.Yakuriye mu nkambi z’impunzi, bamucengezamo umunsi n’ijoro (endoctrinement) ko Abahutu bigobotoye ingoma ya cyami, gihake na gikolonize ari abantu babi, kandi ko mu cyaro cyo mu Rwanda abahatuye benshi, hafi 98% ari Abahutu. Ngibyo nguko, “impamvu ingana ururo”.
Abo bagabo bombi (Habyarimana na Kagame) banyuranye nanone mu buryo bwo kumva imitegekere y’igihugu n’icyo umurimo wa politiki ugamije. Nta gushidikanya, bombi bakunda ubutegetsi. Iyo intambara idatera, ntawamenya igihe Habyarimana yari kuzasezerera. Ubu Kagame nawe arahomereye, ubanza ahari ntakizamuvana mu Urugwiro. Icyo bataniyeho ni iki : igihe cyose utabaga ubangamiye ubutegetsi bwe, Habyarimana yarakurekaga ukikorera ku giti cyawe. N’Abatutsi bavuga ngo barakandamizwaga ku ngoma ya Habyarimana, yabahaga rugari bakicururiza, bagashinga nabo inganda nini, iziciriritse n’intoya. Kagame we si uko abyumva. We agendera ku ihame rivuga ko “iyo umuntu afite ubutegetsi, ashaka n’amafaranga ; yaba afite amafaranga, agashaka n’ubutegetsi”. Kubera rero ko amafaranga atuma uyafite ashaka ubutegetsi, kandi koko akaba yamufasha kubugeraho, birakwiye gukora ibishoboka byose kugirango Abahutu batagira amafaranga.
Umuturage yakuraga ifaranga mu bihingwa ngandurarugo. Politiki yo guhuza ubutaka n’iy’igihingwa kimwe rukumbi yasubije Abanyarwanda inyuma cyane. Kugirango bazaveyo bizafata igihe. Hejuru y’ibyo kandi, abaturage benshi bambuwe amasambu yabo, aha ngo ni politiki yo gusaranganya. Ko tudasaranganya se imiturirwa, imishahara, amamodoka n’ibindi byose abantu bo mu gatsiko n’abambari babo bafite ? Umuturage yavanaga ifaranga mu buhinzi bw’ibihingwa ngengabukungu (ikawa, icyayi, ikinini, pireteri n’ibindi). FPR yamaze imyaka myinshi ica intege abaturage ngo badakomeza kubihinga. Kugirango bizongere kugoboka umuhinzi nk’uko byamugobokaga ku ngoma ya Habyarimana bizafata imyaka myinshi. Umuturage yavanaga ifaranga mu bushoramari. Ubu abacuruzi boroherezwa mu kugurizwa n’amabanki, mu gutumiza ibintu no kubicuruza, ahanini ni abantu bo mu gatsiko cyangwa abemeye kujya mu kwaha kwako. Abandi bo bamburwa ubucuruzi bwabo, bagahombywa, ndetse bamwe bakahasiga n’ubuzima bwabo. Umuturage yakuraga ifaranga ku umwana we wize, akabona akazi, akagira icyo yimarira, akakimarira n’umuryango we. Ubu kugirango umwana w’umuhutu azabone amafaranga y’ishuri ni ingorabahizi. Niba abashije kwiga, kugirango azabone akazi biragoye, azira gusa “icyaha cy’inkomoko” (kuberako akomoka mu bwoko bw’Abahutu).
Umwanzuro
Hari umugani wa kinyarwanda uvuga ngo “gutwara (gutegeka) ntawe byananiye kireka uwo batabihaye”. Gutwara Abanyarwanda ntibyagombye kuba ikintu gikomeye, kuko nta kindi basaba kitari uko ubareka bakikorera imirimo ibateza imbere. Kandi amajyambere nyakuri ni ahereye hasi mu baturage, igihugu kikagenda kizamuka buhoro buhoro. Habyarimana muri rusange yarabarekaga bakikorera, hafi buri wese agatungwa mu mahoro n’utwo yiyuhiye akuya. Ingoma ya Kagame yo ihoza Abanyarwanda, cyane abo mu bwoko bw’Abahutu ku nkeke. Ikabita abicanyi, ibisambo, ibipinga n’ibindi bitutsi byinshi. Nta burenganzira bafite bwo gutera imbere kubera ko, uko Kagame abyumva, “iyo umuntu afite ubutegetsi, ashaka n’amafaranga ; yaba afite amafaranga, agashaka n’ubutegetsi”.
Twagereranije amajyambere yo ku gihe cya Habyarimana n’ayo kuri iyi ngoma ya Kagame na FPR. Kayibanda se we nta majyambere yazanye ? Ingoma ya cyami se yo nta mayambere yasize ? Abakoloni se bo nta majyambere bazanye ?
Niba Abakoloni se barazanye amajyambere, kuki ibihugu byahoze bikolonijwe byifuje kwigenga ? Niba ingoma ya cyami yarazanye amajyambere, kuki Abanyarwanda bahisemo repubulika ? Kuki se havugwa amajyambere Habyarimana yazanye, ayo ku ngoma ya Kayibanda ntavugwe cyane ? Kuki Kagame na FPR ye birirwa bavuza iya bahanda ngo mu Rwanda hari amajyambere, ariko mu cyaro (ndetse no mu migi) inzara ikaba ivuza ubuhuha, abaturage ibihumbi mirongo na mirongo bakaburirwa irengero, mu kiyaga cya Rweru hakaboneka imirambo y’abantu 40 bishwe (na leta ?) baboheye amaboko inyuma kandi bazingiye mu mifuka ? Mu rwego rwo gusubiza ibyo bibazo, tuzatangira kubagezaho ubutaha icyo twakwita “Amateka y’amajyambere mu Rwanda kuva ku mwaduko w’Abazungu kugeza ubu”.
Banyarwanda, Banyarwandakazi, basomyi namwe bakunzi b’urubuga Umuhanuzi-leprophete, mugire amahoro kandi Imana y’i Rwanda ikomeze ibarinde.
BIRACYAZA….
Jean de Dieu Musemakweli


text:
Ubwo hatangizwaga igihembwe cy’ihinga 2017A ku rwego rw’Akarere ka Gatsibo mu murenge wa Rugarama, akagari ka Matunguru, mu mudugudu w’Agatovu, ku wa kabiri tariki ya 27 Nzeri 2016, abaturage basabwe kurushaho gukoresha inyongeramurasuro mu buhinzi kugira ngo barusheho kongera umusaruro.
Ibi byagarutsweho n’Umunyamabanga wa Leta muri Minisiteri y’uburezi, Rwamukwaya Olivier, ubwo yifatanyaga n’abaturage b’umurenge wa Rugarama mu gutangiza igihembwe cy’ihinga 2017A; aho bateye imbuto y’ibigori mu gishanga cya Cyampirita, iki gishanga kizaterwaho imbuto y’ibigori kuri hegitari 80, kikaba gikorerwamo na koperative y’abahinzi b’ibigori COOPCUMA ifite abanyamuryango 325 barimo abagabo 209 n’abagore 116.
Nyuma yo kugeza ubutumwa ku baturage, Umunyamabanga wa Leta muri Minisiteri y’uburezi akaba anashinzwe Akarere ka Gatsibo by’umwihariko, yahaye umwanya abaturage kugira ngo ufite ikibazo, igitekerezo n’icyifuzo akivuge dore ko ari ukwezi kwahariwe imiyoborere myiza mu Rwanda. Mu bibazo abaturage bagejeje ku bayobozi bimwe byarakemuwe ibindi bihabwa umurongo wo gukemuka.
Uretse Umunyamabanga wa Leta muri Minisiteri y’uburezi akaba anashinzwe Akarere ka Gatsibo muri Guverinoma, hari kandi Umuyobozi w’Akarere wungirije ushinzwe imibereho myiza y’abaturage Madamu Kantengwa Mary, intumwa ya RAB mu ntara y’iburasirazuba, inzego z’umutekano, ubuyobozi bw’umurenge wa Rugarama n’abaturage b’utugari twa matunguru na Kanyangese.
Kabuto James/Gatsibo


text:
“MURITURE“ YABA ARI IKIYOBYABWENGE? NIBA ATARICYO SE KANDI INZEGO ZIMWE ZIKABA ZIKOMEZA KWEMEZA KO ABAYINYWA IBAGIRAHO INGARUKA MBI , UMUSANZU W` UBUTABERA WABA UWUHE KURI ICYO KINYOBWA ?
Mu Rwanda hamaze kwaduka ibinyobwa byinshi bitandukanye bimwe byitwa ko bisindisha ibindi bakavuga ko bidasindisha, ibyo binyobwa by` ibikorano, abantu bakorera mu ngo zabo ibyinshi hari igihe biba bitujuje ubuziranenge , muri byo hari ibyitwa : Kalgazoki ; Kampuca , Nyirantare ; Muriture Tunuri; Yewe Muntu , to mention but a few… , mu bitangazamakuru bitandukanye hakomeje kuvuga ko ibyo binyobwa by` ibikorano bikorwa mu bintu bishobora kwangiza ubuzima bw` abantu birimo n` amafumbire mva ruganda .
Ubushinjacyaha bwakunze gukurikirana abakora n` abanywa ibyo binyobwa by` ibikorano bakabyita ko ari ibiyobyabwenge , inkiko zimwe na zimwe zemeje koko, ko , ari ibiyobyabwenge ariko izindi zo ntizibikozwa .
Urukiko rw` ibanze rwa Ruhango nyuma yo gutwara Muriture muri “ National bureau of standard“ abahanga bakagaragaza ko muri Muriture nta Methanol basanzemo igeze kuri 0.5 , rwemeje ko “Muriture“ itapimwe ngo bigaragare ko ifite ibipimo bya methanol ya 0.5 idakwiye kwita ikiyobyabwenge , aha tukaba twemeranywa nawe, nyamara ariko hari inkiko zimwe zo zigifata MURITURE nk` ibiyobyabwenge ibi kandi bakabyemeza itigeze ipimwa !! bityo rero abo dushinzwe guha ubutabera bakabifata ko inkiko zivuguruzanya iki ni ikibazo gikomeye .
Mu nzego zuzuzanya n` iz`ubutabera ho babifata ko inzego z` ubutabera zigize ntibindeba imbere y` ikibazo cyugarije igihugu .
Aha niho nk` umunyarwanda wese akwiye gutekereza akareba niba nta musanzu yatanga hakarwanywa iyo “Murirure“ niba koko ifite ingaruka kubuzima bw` abanyarwanda ariko amategeko atanyuzwe ku ruhande hagashakwa iyindi nyito ijyanye no kwangiza ubuzima aho kwitwa ikiyobyabwenge .
Igikwiye kutirengagizwa ariko ni uko hagomba kubanza kugaragazwa niba koko izo ngaruka mbi ku buzima zivugwa n` inzego zimwe na zimwe zihakoko , hakarebwa niba koko ihindura abantu ibisenzegeri niba koko ibayongesha , bagata ub`umuntu niba koko nyuma y` igihe runaka ishobora gutera urupfu ….. ibi nta wundi wabibazwa uretse impuguke . hagapimwa abitwa ko bayinywa bakareba koko niba ubuzima bwabo bwarangijwe na “Muriture“.bakagaragaza ko yangiza inyama zimwe na zimwe bityo amaherezo hakazaza urupfu ruyikomotseho .
Nyuma yo kubyemeza nunva iyo “MURITURE“ ikwiye gushakirwa indi nyito ikaba “uburozi :“ Ingingo ya 144 CP igira iti :: Kuroga ni uguha umuntu ibintu bishobora kwica bwangu cyangwa bitinze, hatitawe ku byakoreshejwe cyangwa uko byahawe nyir‟ukubigirirwa n‟inkurikizi zabyo. Kuroga bihanishwa igifungo cya burundu“.
Code penal ya mbere yo yanateganyanga ibindi bintu bishobora kugirira nabi umubiri kabone n` ubwo bitakwica “ L’administration de substances nuisibles“ , mu bafaransa bo babivuga muri aya magambo “L’article 222-15 du code pénal est rédigé comme suit : L’administration de substances nuisibles ayant porté atteinte à l’intégrité physique ou psychique d’autrui est punie des peines mentionnées aux articles 222-7 à 222-14-1 suivant les distinctions prévues par ces articles.Oct 2, 2008.
Bya kabaye byiza icyi cyaha cyongeye kugaragara mu mategeko ahana ibyaha mu Rwanda , twanzura reka tuvuge ko nyuma y` uko abahanga bakwemeza ko “Muriture“ ari uburozi bushobora kwica vuba cyangwa bitinze , dusanga uwabinyoye atahanwa , kuko uwiroga cyangwa wagize ubufatanya cyaha mu kwiroga icyo cyaha kidateganijwe, ibi kandi ntibyaba bitangaje kuko hari ibyaha abantu bakora kandi ntibabihanirwe nko kwiyahura cyangwa gushaka kwiyahura voir Ingingo ya 147 CP : igira iti : “ Kwiyahura ntibihanirwa. “ ariko nibura abakora “MURITURE “ abayiccuruza bo bagahanwa bityo abanywi bakazabura iyo banywa kuko abayikora batagihari .
Mpamya ko biramutse byunvikanye bityo hari umuganda inzego z` ubutabera zaba zitanze mu bijyanye no kubaka societe izira umuze .
Mwe mubyunva mute ?
ADOLPHE UDAHEMUKA.
One Response to
Leave a Reply
You must be logged in to post a comment.


text:
Gakenke : Gahunda yo gutanga ibyangombwa by’ubutaka iragenda biguruntege
Umwaka urashize gahunda yo gutanga ibyangombwa by’ubutaka itangiye. Mu mirenge 19 igize akarere ka Gakenke, imirenge itandatu ni yo yabonye ibyangombwa by’ubutaka. ukurikije imirenge isigaye, iyo gahunda More...
Ngororero: Abagana ibiro bishinzwe abinjira n’abasohoka bishimiye uko bahabwa serivisi
Bamwe mu baje gushaka ibyangombwa ku biro bishinzwe abinjira n’abasohoka “Mu muco wa Kinyarwanda ukoze neza arashimwa n’ukoze nabi akagawaâ€. Ibi ni bimwe mubyo twatangarijwe More...
NSR | Ruhango: Abanyeshuli barishimira kuba bagiye gutunga ibibaranga
Mu gikorwa cyo gufata ibyangombwa, abanyeshuri basaga 300 bazindukiye ku karere ka Ruhango mu gikorwa cyo kwifotoza kugira ngo bahabwe indangamuntu tariki ya 23/02/2012. Â Abanyeshuri barimo kwifotoza Aba banyeshuri More...


text:
Ibyo bihembo bigiye gutangwa ku nshuro ya gatanu bizatangwa mu byiciro umunani bifite aho bihuriye n’inzego z’iterambere Leta y’u Rwanda ishyizemo ingufu muri iki gihe.
Umuyobozi wa RDB, Clare Akamanzi, yavuze ko bateganyije iyo gahunda mu rwego rwo gushimira abashoramari uruhare rwabo mu burumbuke bw’igihugu.
Yagize ati “Niba abashoramari baratwumvise bakemera gushora imari mu gihugu bahagera bagakora neza cyane twumva dukwiriye kubashimira tukabahemba. Mu gutanga ibihembo kandi twereka abandi bashoramari icyitegererezo bakwiriye kugenderaho mu kunoza imikorere yabo.”
Umuyobozi Ushinzwe Ibikorwa muri RDB, Emmanuel Hategeka, yasobanuye ko ibyiciro umunani by’ibihembo bizatangwa ari icy’umushoramari w’umwaka; uwohereza ibintu mu mahanga w’umwaka; uwagaragaje udushya kurusha abandi; umugore w’umushoramari w’umwaka; umushoramari muto; uwateje imbere ibyo mu Rwanda cyane; abashoramari bo muri serivisi n’abashoramari bibumbiye mu bikorwa bishingiye ku nganda.
Yavuze ko abashaka guhatanira ibihembo banyura ku rubuga rwa internet rwa RDB: http://www.rdb.rw/business-excellence-awards/ bakiyandikisha mbere yo ku wa 10 Ukuboza 2017.
Ibizashingirwaho mu gutoranya uhembwa
Mu kureba umushoramari w’umwaka hazarebwa ku gaciro k’imishinga yashoyemo imari muri uyu mwaka, ingano y’abo yahaye akazi, uburyo ibikorwa bye byahinduye ubuzima bw’abanyarwanda bikanateza imbere ubukungu, no gukoresha ibikorerwa mu Rwanda.
Ku muntu uzahemberwa kohereza ibicuruzwa mu mahanga hazarebwa uburyo bahesheje agaciro ibyo bacuruza bigatuma barushaho kunguka; ingano y’inyungu y’ibyo bacuruje mu mahanga muri uyu mwaka; guteza imbere ibikorerwa mu gihugu; kurema ubufatanye n’ubucuti n’ibindi bigo by’ubucuruzi mu mahanga; n’ingano y’amoko y’ibyo bacuruza.
Uwahanze udushya ni uzaba yerekanye ibicuruzwa bishya bidasanzwe ku isoko mu Rwanda no mu mahanga, yarimitse ikoranabuhanga, ahindura ubuzima bw’abaturage kubera udushya, kandi yerekana ko ibyo akoresha bizaramba.
Umugore uzahembwa azaba ari umwe mu bashinze ikigo cy’ubucuruzi, agatera imbere, afite intego, ingufu no gukunda ibyo akora, kandi ashaka kuzamura abagenzi be b’abari n’abategarugori mu bucuruzi.
Uzahemberwa kuba umushoramari ukiri muto azaba atarengeje imyaka 35 kandi yarateye imbere bigaragara mu bucuruzi bwe. Naho uzahabwa igihembo cyo guteza imbere ibikorerwa mu gihugu agomba kuba azwiho cyane mu gucuruza ibifite ireme, yari itabiriye amamurikagurisha kandi agerageza kumenyekanisha ibyo akora mu gihugu no mu mahanga.
Abahatanira ibihembo bazasuzumwa n’impuguke mu ibaruramari n’ishoramari zo mu kigo cya Deloitte, hanyuma batoranywe mu byiciro bitandukanye binyuze muri za komite zizashyirwaho, ibihembo bizatangwa muri Mutarama 2018.


text:
Ap Gitwaza ngo ni ’Impano y’Imana’ ku Rwanda
Ap Paul Gitwaza ahamya ko ari impano y’Imana ku gihugu cy’u Rwanda, ku karere, muri Afurika ndetse no ku isi muri Rusange.
Yabitangarije mu isengesho risoza umwaka 2017, ryabaye mu ijoro ryo kuwa 31 Ukuboza rishyira tariki ya 1 Mutarama 2017, ryabereye ku cyicaro cya Zion Temple giherereye mu Gatenga.
Muri iri sengesho Ap Gitwaza avuga ko mu 2017 yahuye n’ibihe bitamworoheye byanashoboraga gutuma atandukana burundu na Zion Temple abereye umushumba, ariko Imana iramufasha irabimutsindira.
Ibi ngo byamuhamirije ko nta Kabuza ari Impano y’Imana ku Rwanda, mu Karere, muri Afurika ndetse no ku isi muri rusange.
Yagize ati” Kuva natangira uyu murimo nawutangiranye intambara. Ariko iz’uyu mwaka zari zikomeye cyane. Nkaba mbashimira ko mwabanye nanjye mukanshyigikira n’umuryango wanjye, Imana ibahe umugisha cyane.”
Yakomeje agira ati” Umugambi wa Satani wari uwo kugira ngo mve muri iki gihugu ngende. Kandi ibintu byose bituma nari bugende byari biteguye. Aho nagombaga kugana hari hahari ndetse n’imirimo mishya nari bugemo yari iteguye. Ariko ibi ntabwo byari ubushake bw’Imana”.
AP Gitwaza yavuze ko atigeze arwanira kuba mu Rwanda, ngo kuko afite henshi yashoboraga kuba, ndetse afite n’ibyangombwa bimubesha mu bindi bihugu.
Ati” Umuryango wanjye utuye muri Amerika ndetse tuhafite ibyangombwa bituma tuhaba, kandi tubayeho neza. Ntabwo byari bingoye kugenda kuko imiryango irenga 1000 yari ifunguye.”
Yungamo ati” Icyo si cyo Imana yashakaga. Icyo yashakaga ni ukubana namwe, nkaguma mu Rwanda nkayikorera. Kuba mu Rwanda ni umuhamagaro ni cyo Imana yansabye.
Abantu bamvuga byinshi ariko ntibanzi, kandi namwe ntimunzi neza. Ndi Impano y’imana kuri iki gihugu, ndi Impano y’Imana muri aka karere, ndi Impano y’Imana muri Afurika, ndi n’Impano y’Imana ku isi hose.”
Ap Gitwaza avuga ko mu mwaka wa 2017 yagize ibibazo mu rugo rwe, akagira ibibazo mu rusengero ndetse akanabigirana no mu buyobozi bw’Igihugu, agashima Imana ko yamukomeje akabasha kubivamo amahoro.
Ap Gitwaza ntiyorohewe na bamwe mu bashumba bari bashinzwe itorero rya Zion Temple mu Burayi, aho bamwe bari bararihinduriya amazina bashaka kurigira iryabo burundu.
Ibi byatumye Gitwaza akoresha imbaraga zikomeye mu kuzahura Itorero, ndetse anirukana burundu abo bashumba, kugira ngo agarure umwuka mwiza mu itorero rya Zion Temple.
Ibitekerezo ( 13 )
Nimpano Uwiteka yaduhaye kuko Ijambo yaduhaye ryahinduye ubuzima bwacu Uwiteka agukomeze God Bless you.
Iyo wihamije ntago biba aribyo ahubwo iyo uhamijwe nabandi nibwo biba ari ukuri ahubwo njyewe nahamya ko uri impano imbere yabakwicaye imbere Ipano nzima twahawe n’IMANA ni YESU umwana wayo wenyine naho mwene Kajabika nimpano yaba Zayuni gusa
@ Alias, nagirango mbasubize kubyo mwibazaga Apotre Gitwaza yakoreye igihugu. icyambere nkumuntu umuzi mpita mbona ko wanditse iyi comment kuko usomye ariko ntumuzi nturamubona nturanagera aho asengera muri zion zose. kubaka igihugu bisaba byinshi kdi bikorwa na benshi. yacyubatse agarurira abantu ikizere nyuma ya genocide bongera kumva bakomeza kubaho, kdi bakabaho neza bababarira ababahemukiye pour la tranquilite de leur ame.benshi yabavanye mutubari no mutubyiniro( iyi ni contribution ikioeye cyane)urugero bamwe muba bishop yabanye nabo yabavanye mu tubari kdi barabimushimira.yubatse igihugu yigisha abantu indanga gaciro zimana benshi bava mubusambanyi, mubiyobyabwenge, mubugome, kwihorera,..... yigishije abantu gushaka Imana ubgabo,benshi yarabasengeye barabohoka bari barushye bananiwe, hari ingo nyinshi zongeye kubana kdi divorce yavugirizaga mu ngo zabo.
ikindi yigisha abantu kuvana amaboko mumifuka bagakora, iyo babishyize mubikorwa bikemera bamuzanira amaturo nicyacumi.
urumva contribution ye ku gihugu cyacu ndetse nahandi kwisi ntacyo wayigereranya nacyo. ahubwo nawe umwigireho uzarenge aho ageze. murakoze
Uwiteka agukomeze kuko Imana yagukoresheje ikigarurira umutima yacu ndetse igahinfura nubuzima bwacu God bless you.
Uwiteka agukomeze kuko Imana yagukoresheje ikigarurira umutima yacu ndetse igahinfura nubuzima bwacu God bless you.
Ni impano ku Rwanda rwose! Uzi abantu yatumye bigarurira ikizere nyuma ya 1994! Ahubwo Nzishima rimwe mbabonye we na PK rwose bahuje urugwiro kuko bakoze akazi gakomeye!
mukinyarwanda baravuga ngo, ntabutaha butagezwe intorezo, abantu bimana burigihe kugirango bagere kuntego zabo, kugirango imana ibazamure muntera, babanza gushyirwa kumunzani. Imana ihe App Gitwaza umugisha, kuko yarapimwe kumunzani aboneka ashyitse, amen.
Apotre nimpano yo kabyara agaheka.haraho ijambo ryimana rivuga ngo niba ari urutoki rwimana rubikora ubwami bwimana bubaguye gitumo.
uyu mugabo yagiye areka kwitaka kweri
Ariko kweri nkuyu yiyita impano y’Imana mubuhe buryo cg muruhe rwego mubyo u Rwanda rwagezeho yatanze ikihe gitekerezo yashoye angahe kuva 1994 nage ababarira abantu areke kwitaka kbs kuko nabyo Imana ntibikunda icyubahiro nicyayo burya uzareke uvugwe neza narubanda ariko ntuzate umwanya wivuga imbereye yarubanda
Il est vraiment imbu de lui-même. Ngo ni "impano y’Imana"?
Aho kandi abakirisitu barakoma amashi ngo "Amen"! Pathétique.
Birababaje iyo ubona abantu bogagiza umwana w’umuntu kuruta Umwana w’Imana isumba byose yaremye ijuru n’isi harya Yesu we ko yadupfiriye ku musaraba Gitwaza yapfiriye igihugu ku musaraba mujye mushishoza nyabuneka ntimukagwe mu moshya simpakanye ko ari umukozi w’Imana ariko aho bukera muzamwimika nk’ikigirwamana
EREGA IMPAMVU TUMUVUGA NEZA NUKO NTA TEGEKO RIHANA UMUNTU UVUGA NEZA CG AGASHIMA UWAMUGIRIYE NEZA.
NKUMUKOZI WIMANA WATUGIRIYE AKAMARO WAGIZE URUHARE MUGUHINDUKA KWACU WAGIZE AHO ATUVANA TUKABA HARI AHO TUGEZE UYU MUNSI TUGOMBA KUMUSHIMA TUKANAMUSHIMIRA ABATAMUZI KUGIRANGO UWITEKA NABAGIRIRA UBUNTU BAZAHAGURUKE BAREBE UWO MUNTU BAVUGA NEZA. KENSHI TUVUGA NEZA UMUNTU IYO YAPHUYE, ARIKO TUBIKOZE IKIRI MUZIMA BIBA BYIZA KURUSHAHO.
NTITUZAMUSENGA, NTITUZAMUGIRA IKIGIRWAMANA KUKO YATWERETSE IYO TUGOMBA GUSENGA NUBURYO TUYISENGA. IDINI YIGISHA KWIHANA MURI IKI GIHUGU MUZAYIYOBOKE. MURAKOZE


text:
Iteka rya Prezida nomero 31/01, ryo ku wa 25 Kanama 2003 rishyiraho indishyi k’ububabare bw'umubiri buturutse ku mpanuka zitewe n'ibinyabiziga, mu ngingo yaryo ya 22, mu gika cya 4, rirabangamira uburenganzira bw'umwana n'abakozi bo mu rugo. Iryo teka ribima uburenganzira ku ndishyi igihe impanuka ibabayeho.
Iryo teka riragira riti:
“ Iyo uwahohotewe nta murimo n’umwe ushingiye ku mwuga yakoraga, cyangwa se yakoraga gusa imirimo yo mu rugo, cyangwa se iyo abafite uburenganzira badashoboye kumenya umusaruro we nyakuri ukomoka ku murimo, itangwa ry'indishyi rizakorwa bihereye ku misaruro itagaragara ikurikira : ku bana bari munsi y'imyaka 16, ntacyo bagenerwa.”
Ni na ko bimeze ku bakozi bo mu rugo.
Biratangaje kubona inganda z'ubwishingizi zisaba ko aho impanuka zigaragara cyane Leta ihavanaho indishyi, zikirengagiza uburenganzira bw'umwana n'amasezerano mpuzamahanga arengera umwana u Rwanda rwashyizeho umukono.
Usibye n'ibyo kandi, Itegeko Nshinga ry'u Rwanda na ryo rivuga ko abantu bose bareshya imbere y'amategeko.
Ni ukuvuga rero ko Urukiko rw'Ikirenga rutagombaga kwemera ko ririya tegeko rihita. Rwagombye kuba rusabye ko iryo tegeko-teka riba rihagaritswe, rikabanza rikanononsorwa mu Nteko Ishinga Amategeko. Bitaba ibyo, Urukiko rw'Ikirenga rwaba rutuzuza inshingano zarwo zose.
Igitangaje na none ni uko n'imiryango itabogamiye kuri Leta iharanira uburenganzira bw'ikiremwa-muntu n'ubwo umwana by'umwihariko isa n'aho yinumiye, ntiyite ku bibazo byo kurengera abana n'abakozi bo mu rugo ririya tegeko-teka ryabangamiye.
Ikigaragara ni uko ubucuruzi mu bwishingizi bwashatse kubaho butariha indishyi kuko impanuka nyinshi ari iz'abana igihe bava ku ishuri, ndetse akenshi bakazigirira hamwe n'ababarera bashinzwe akenshi no kubereka inzira itaha.
Shakira andi makuru yo mu karere hano.
Saba amakuru muri email yawe hano.


text:
Imikoreshereze y’amakuru y’umuntu muri Isilande
Iyo umuntu yabaye umubwiriza aba yemeye ko umuryango w’Abahamya ba Yehova ukorera ku isi hose harimo itorero ry’Abahamya ba Yehova ateraniramo, ibiro by’ishami byo mu gihugu ke n’indi miryango ikoreshwa n’Abahamya ba Yehova, ikoresha amakuru ye mu buryo bwemewe n’amategeko mu nyungu z’uwo muryango. Ababwiriza baha amatorero barimo amakuru abereyekeye nk’uko bivugwa mu gitabo Turi umuryango ukora ibyo Yehova ashaka. Ibyo bituma bashobora kwifatanya mu bikorwa by’itorero bifitanye isano no gusenga kandi bigatuma bahabwa ubufasha mu gihe bikenewe.—1 Petero 5:2.
Ababwiriza bashobora gutanga andi makuru yabo igihe bifatanya mu yindi mirimo yo mu rwego rw’idini. Ayo makuru ashobora kuba arimo amazina yabo, igihe bavukiye, igitsina, itariki babatirijweho, aderesi zabo, amakuru agaragaza uko bahagaze mu buryo bw’umwuka, uko bakora umurimo wo kubwiriza cyangwa izindi nshingano bafite mu Bahamya ba Yehova. Nanone muri ayo makuru haba harimo ibyo umubwiriza yizera hamwe n’ibindi by’ibanga bimwerekeyeho. Iyo tuvuze imikoreshereze y’amakuru y’umuntu haba hakubiyemo; kuyahuriza hamwe, kuyabika haba mu buryo busanzwe cyangwa ubwa elegitoroniki, kuyashyira ku murongo n’ibindi nk’ibyo.
Itegeko rigenga ibyo kurinda amakuru y’umuntu muri iki gihugu ni:
Act on the Protection of Privacy as regards the Processing of Personal Data, No. 77/2000.
Muri iri tegeko, ababwiriza bemera ko amakuru aberekeyeho akoreshwa n’Abahamya ba Yehova kugira ngo bifatanye mu bikorwa bifitanye isano n’idini bikurikira:
Kwifatanya mu materaniro yose yo mu itorero ry’Abahamya ba Yehova ateraniramo cyangwa indi mirimo n’imishinga bisaba kwitanga.
Gukurikirana amateraniro n’amakoraniro byafashwe amajwi n’amashusho kugira ngo bizakoreshwe mu murimo wo kwigisha ukorwa n’Abahamya ba Yehova ku isi hose.
Gusohoza inshingano yose ahawe mu itorero isaba ko izina rye rishyirwa ku kibaho cy’amatangazo kiba mu Nzu y’Ubwami y’Abahamya ba Yehova.
Kugira Ifishi y’Itorero Ishyirwaho Raporo y’Umubwiriza.
Gusurwa no kwitabwaho n’abasaza b’Abahamya ba Yehova (Ibyakozwe 20:28; Yakobo 5:14, 15).
Gutanga aderesi y’umuntu wahamagarwa mu gihe havutse ikibazo kihutirwa.
Amakuru akwerekeyeho aba azabikwa kugeza igihe kitazwi kubera impamvu zavuzwe haruguru cyangwa izindi zemewe n’amategeko. Iyo umubwiriza yanze gusinya inyandiko itanga uburenganzira bwo gukoresha amakuru ye, bishobora gutuma Abahamya ba Yehova batamenya ibyo yemerewe gukora, ku buryo yahabwa inshingano runaka mu itorero cyangwa bakamwemerera kwifatanya mu mirimo ifitanye isano n’idini.
Iyo bibaye ngombwa, ayo makuru y’umuntu aba ashobora koherezwa mu yindi miryango ikoreshwa n’Abahamya ba Yehova. Ababwiriza baba basobanukiwe ko iyo miryango ishobora kuba ikorera mu bihugu bifite amategeko agenga ibyo kurinda amakuru, atandukanye n’ayo mu bihugu byabo. Icyakora, ababwiriza bakwiriye kuzirikana ko abazakira amakuru aberekeyeho, urugero nk’imiryango ikorana n’ikicaro gikuru cy’Abahamya ba Yehova kiri muri Leta Zunze Ubumwe za Amerika, bazakoresha ayo makuru mu buryo buhuje n’Amabwiriza y’uko umuryango w’Abahamya ba Yehova urinda amakuru.
Ababwiriza bafite uburenganzira bwo kugera ku makuru yabo abitswe n’Abahamya ba Yehova, gusaba ko yasibwa, adakomeza gukoreshwa cyangwa gukosorwa mu gihe yaba adahuje n’ukuri. Nanone ababwiriza bashobora guhagarika uburenganzira bari baratanze, bakavuga ko batagishaka ko amakuru yabo yongera gukoreshwa. Hari igihe dushobora gukomeza gukoresha amakuru y’umubwiriza nubwo yaba yaravuze ko adashaka ko yongera gukoreshwa, kugira ngo umuryango w’Abahamya ba Yehova bo ku isi hose wubahirize amategeko usabwa mu birebana no kubika amakuru y’abayoboke bawo, nk’uko bivugwa mu itegeko rigenga ibyo kurinda amakuru. Ababwiriza baba bafite uburenganzira bwo gushyikiriza ikirego urwego rushinzwe kurinda amakuru mu gihugu batuyemo bakurikije amategeko icyo gihugu kigenderaho.
Abahamya ba Yehova bashyizeho uburyo butandukanye bwo kurinda amakuru y’umuntu kugira ngo bubahirize ibivugwa mu itegeko rigenga ibyo kurinda amakuru. Ababwiriza basobanukiwe neza ko amakuru yabo agerwaho n’abantu bake kandi babifitiye uburenganzira kugira ibyavuzwe haruguru bigerweho.
Niba wifuza kugira icyo ubaza ku birebana no kurinda amakuru ushobora kohereza imeri kuri:
DataProtectionOfficer.DK@jw.org.
Ababwiriza bakwiriye kumenya ko aho bishoboka, aderesi n’umwirondoro by’ugenzura amakuru mu gihugu baherereyemo, bashobora kuzisanga ku ipaji iriho urutonde rwa aderesi kuri jw.org.
Birashoboka ko uko dukoresha amakuru bishobora guhinduka bitewe n’ibikorwa byo mu rwego rw’idini, amategeko cyangwa ikoranabuhanga. Nibiba ngombwa ko duhindura Imikoreshereze y’amakuru y’umuntu, tuzagaragaza ibyahindutse ku buryo ababwiriza bamenya amakuru dufite n’uko tuyakoresha. Uge ukomeza ugenzure urebe ko nta byahindutse.